ועדת ביטחון הפנים, כנסת 24, פרוטוקול מספר 5, 2021-10-04 10:30

מירב בן ארי: בוקר טוב, ברוכים הבאים לוועדה לביטחון פנים, היום ה-4 באוקטובר 2021, כ"ח בתשרי תשפ"ב, אנחנו דנים במסקנות המשטרה בעקבות מבצע "שומר החומות" והיערכות לעתיד.

מירב בן ארי: כמו ששמתם לב, אני לא מדברת הרבה, אני בעיקר שומעת ומדי פעם מעירה.

מירב בן ארי: אני כן אגיד שהדיון הזה הוא אחד הנושאים הראשונים שביקשתי מהרגע שקיבלתי את התפקיד, כי בעיניי כל אזרח במדינה, בטח חברי הכנסת חייבים לדעת כיצד המשטרה נערכת למבצע הבא של ישראל בעזה, והוא יקרה ואנחנו יודעים שזה עניין של זמן.

מירב בן ארי: אנחנו מכירים את האיומים של חמאס, אנחנו גם די יודעים להתמודד איתם.

מירב בן ארי: אנחנו כן נחשפנו ב"שומר החומות" לאיום בתוכנו, שלצערי ההתמודדות לא הייתה טובה.

מירב בן ארי: עובדה שאזרחים שילמו על כך בחיי אדם ובפציעות, אנשים שנמצאים עדיין בשיקום, תושבים שכל חטאם היה שהם גרו כנראה בעיר הלא נכונה.

מירב בן ארי: אני עוקבת אחרי מה שקורה ברשתות, אני קוראת.

מירב בן ארי: הייתי בסיור מקיף בעכו, הייתי גם בסיור בלוד.

מירב בן ארי: הייתי בדרום בשבוע שעבר.

מירב בן ארי: ביקשתי, אגב, לא לקרוא לדיון ערים מעורבות כי גם בדרום תושבים יצאו עם רכבים וחטפו, וגם בוואדי ערה תושבים יהודים נסעו וחטפו ולכן ביקשתי שגם ערים מעורבות אבל שזה לא יהיה נושא הדיון, אלא נושא הדיון הוא באופן כללי איך אנחנו נערכים למבצע הבא של ישראל, שכנראה יביא עלינו בתוך המדינה שלנו לאומנות, ואנחנו רוצים לדעת שהתושבים במדינה הזאת מוגנים.

מירב בן ארי: כמובן שאני לא חושבת שנוכל לכסות הכול, אבל בהחלט נוכל למנוע את האירועים שהיו כאן בתוך הערים אבל לא רק.

מירב בן ארי: גם מחוץ לערים.

מירב בן ארי: גם אזרחים יהודים שנסעו לאילת, שרפו להם את האוטו, תקפו אותם באבנים ואם לא קיבלו סיוע, כנראה גם הם לא היו כאן איתנו, ולכן האירוע הוא הרבה מעבר.

מירב בן ארי: הוא גם ערים מעורבות ברובו, אבל הוא גם מעבר לזה ולכן חשוב לי לדייק את זה, אז זה ממש בשתי דקות הדברים שלי.

מירב בן ארי: אני לא רוצה להכביר במילים.

מירב בן ארי: אני רוצה להתחיל קודם כל עם המשטרה ולאחר מכן חברי הכנסת.

קטי קטרין שטרית: מירב, אפשר רק לחדד מה שהצגת, והצגת את זה כמו שצריך.

קטי קטרין שטרית: אולי מה התוכנית העתידית, איך אפשר למנוע את זה.

קטי קטרין שטרית: לא רק על מה שהיה.

קטי קטרין שטרית: מה שהיה היה חמור מאוד, אבל יש גם הווה ויש גם עתיד, כי עכשיו גם מתרחשים דברים, מתרחשים בערים רבות.

מירב בן ארי: כן, כן.

מירב בן ארי: חברת הכנסת קטי שטרית, גם היערכות לעתיד אבל כן מסקנות גם מהעבר.

מירב בן ארי: שלומי טולדנו, רמ"ח מבצעים של המשטרה.

מירב בן ארי: בקשה, אדוני.

שלומי טולדנו: בוקר טוב לכולם, לגבירתי יושבת-הראש וחברי הכנסת הנכבדים, והמשתתפים הנכבדים שנמצאים איתנו.

שלומי טולדנו: אני ראש מחלקת מבצעים של משטרת ישראל.

שלומי טולדנו: אני אסקור בפניכם את הלקחים והתובנות שלנו על בסיס התחקיר הארגוני ובין-ארגוני מקיף שקיימנו.

שלומי טולדנו: משטרת ישראל היום נמצאת במקום אחר בהערכת גודל האיום ובמוכנות ובהיערכות אליו.

שלומי טולדנו: שיתופי הפעולה שלנו והתיאום עם גופי הביטחון והחירום הועצמו כחלק מהאסטרטגיה המבצעית הכוללת.

שלומי טולדנו: אני חושב שאי אפשר לדבר על הלקחים של "שומר החומות" בלי שאנחנו נסקור תחילה את מה שעברנו ואיך הכול התחיל.

שלומי טולדנו: למעשה אני מזכיר שהאירועים התחילו כשאנחנו נמצאים בתקופת הרמדאן, יום ירושלים וריקוד הדגלים, ואז למעשה ירי תל"ם ב-10 במאי כשאנחנו בעיצומו של ריקוד הדגלים בירושלים.

שלומי טולדנו: סך הכול במהלך ימי הלחימה התמודדנו עם אלפי שיגורים לעבר מדינת ישראל וכמובן הפרות סדר והכרזה על מבצע "שומר החומות", במאות מוקדים, גם ירי מרצועת עזה וגם כמובן ירי תל"ם מלבנון.

שלומי טולדנו: כמובן שהיו גם פיגועי טרור ברחבי הארץ.

שלומי טולדנו: מיקוד הקשב של משטרת ישראל התקיים בשבעת מחוזות המשטרה, כשרוב המחוזות שלנו עברו הפרות סדר רחבות היקף, וכמובן ירי תלול מסלול, ולכן האיום והמשימות של משטרת ישראל היו רבות.

שלומי טולדנו: למעשה מה המאמצים הגדולים של משטרת ישראל במהלך ימי המבצע – הם גיבוש תמונת מצב, חיתוכי מצב והיערכות, קביעת סדרי עדיפויות, הקצאת כוחות ומשאבים וכמובן תכנון להמשך.

שלומי טולדנו: מובן שהמאמץ המרכזי שלנו התבסס על הצלת חיים, כל מה שקשור בנפילת טילים וזירות הנפילה, מוקדי ההפס"ד הרב-זירתי ואירועי הפח"ע והטרור.

שלומי טולדנו: משטרת ישראל התעסקה גם בסיוע לצה"ל בזירות הנפילה, באבטחת הצירים ובליווי השיירות של צה"ל מצפון לדרום והפוך.

שלומי טולדנו: משטרת ישראל למעשה עיבתה את המערכים שלה על ציר הזמן.

שלומי טולדנו: מתכונת פעילות של משטרת ישראל עלה לפע"מ ג' מיוחד שזה הרמה הגבוהה ביותר, תגבור מחוזות של משטרת ישראל בבתי הספר הארציים, יחידות, פלוגות מילואים שגייסנו, פלוגות מג"ב איו"ש שקיבלנו מצה"ל, הקמת מפקדות משימתיות לטיפול בהפרות סדר וכמובן כל מה שקשור במכלולי שליטה שלנו ושל צה"ל ושל הגופים, של משרד ביטחון פנים וגופים אחרים.

שלומי טולדנו: אני רוצה לדבר קצת על כל מה שקשור גם במבצע "שומר החומות" ולאחר מכן.

שלומי טולדנו: לאחר מבצע "שומר החומות" מפכ"ל המשטרה הנחה אותנו על פתיחת מבצע "חוק וסדר" לביצוע מעצרים והבאה לדין של המעורבים בהפרות סדר.

שלומי טולדנו: עד כה למעשה, ממבצע "שומר החומות" ומייד הקמת ופתיחת המבצע שלנו של "חוק וסדר" נעצרו כ-3,000 חשודים.

שלומי טולדנו: חלקם עדיין עצורים עם כתבי אישום, ונאשמים רבים.

שלומי טולדנו: אני רוצה להתייחס בקצרה לעיקרי תהליך הפקת הלקחים.

שלומי טולדנו: כשאני אומר פה את עיקרי הלקחים, צריך לזכור שתהליך הפקת הלקחים עדיין לא הסתיים.

שלומי טולדנו: עיקרי הלקחים הופקו למפכ"ל אבל ישנם עוד מופעים שאנחנו אמורים לסכם איתו את עיקרי הפקת הלקחים ולאחר מכן כמובן להציג למשרד לביטחון פנים, לשר.

שלומי טולדנו: בהנחיית המפכ"ל למעשה הוקמו צוותי תחקיר והפקת לקחים בשני היבטים מרכזיים.

שלומי טולדנו: ההיבט הראשון הוא כל מה שקשור בבניין הכוח, וההיבט השני, כל מה שקשור בהפעלת הכוח.

שלומי טולדנו: התקיימו תחקירים במחוזות ובאגפי המטה במשטרה, בוצעו תחקירים משותפים עם צה"ל, שב"ס, כיבוי האש, שב"כ, רח"ל, מד"א, המשרד לביטחון פנים וגורמים נוספים.

שלומי טולדנו: עיקרי הלקחים הוצגו למפכ"ל ואנחנו בקבועי זמן נוספים לחידוד התחקירים.

שלומי טולדנו: נבנתה תוכנית ליישום הלקחים ומתבצע מעקב שיטתי אחר יישום הלקחים, של אגף המבצעים במשטרה.

שלומי טולדנו: אני רוצה לדבר קצת על יישום הלקחים.

שלומי טולדנו: אני חושב שהלקח הראשון שלנו מהמבצע, הוא מדבר על איום ותרחיש הייחוס הלאומי להפרות סדר רב-זירתי.

שלומי טולדנו: הוא לא שיקף את עוצמת והיקף האירועים במציאות.

שלומי טולדנו: אחרי זה במסקנות ובהמלצות אני אתייחס מה למעשה משרד לביטחון פנים ומשטרת ישראל עושה יחד עם רח"ל, מל"ל, כל הגופים כדי להכניס את התרחיש הזה של הפס"ד רב-זירתי כגורם משמעותי בהיערכות של מדינת ישראל.

שלומי טולדנו: קיים פער בכיסוי המודיעין בנושא הפרות סדר על רקע לאומני.

שלומי טולדנו: כל הסיפור הזה יבוא בהמלצות, החיבור שלנו עם השב"כ ואיסוף מודיעין על רקע לאומני.

שלומי טולדנו: סדר הכוחות הרלוונטי המקצועי לטיפול באירועי הפס"ד המוני ורב-זירתי קטן באופן משמעותי מהמתחייב.

שלומי טולדנו: יש חוסר בפלוגות מג"ב מילואים ופלוגות מג"ב רגילות וסדירות, יחידות הסיור המיוחד, סדר הכוחות בתחנות המעורבות והמגזר הערבי.

שלומי טולדנו: חלק מהדברים, ניתן לזה מענה כבר בטווח הזמן המיידי, וחלק מתוכניות העבודה של משטרת ישראל ל-2022 ו-2023.

שלומי טולדנו: היו פערים באמצעים להתמודדות עם הפרות סדר רב-גזרתי, פערים באמצעים טכנולוגיים ובדגש לערים מעורבות כדוגמת מוקד רואה, מצלמות אבטחה וכל האמצעים החיוניים הרלוונטיים לטיפול בהפרות סדר בערים המעורבות ובמקומות רלוונטיים ובצירים הראשיים, והיעדר סמכות משטרה, שר לביטחון פנים לגיוס מילואים.

שלומי טולדנו: ההסתמכות היא על צה"ל ושר הביטחון, אני אתייחס לזה בהמלצות.

שלומי טולדנו: בנושא ההמלצות אני רוצה להתייחס למספר נושאים עיקריים.

שלומי טולדנו: אחד, גיבוש תרחיש ייחוס לאומי בעל עצימות גבוהה של הפס"ד רב-זירתי אלים הנמשך לאורך מספר ימים.

שלומי טולדנו: למעשה בהובלה של משטרת ישראל והמשרד לביטחון פנים יחד עם המל"ל והרשויות הנוספות, נכנס תרחיש של הפרת סדר כתרחיש משמעותי בהיערכות של הגופים שציינתי קודם.

שלומי טולדנו: בתרגיל שאנחנו נקיים בסוף החודש, תרגיל "נקודת מפנה", למעשה היום הראשון יתורגלו משטרת ישראל על גופיה יחד עם משרדי הממשלה ומשרד לביטחון פנים, וכל התרחישים של הפרות סדר רב-זירתי בדגש לערים המעורבות.

שלומי טולדנו: ההמלצה השנייה שלנו זה מעורבות שב"כ במודיעין, וחקירה באירוע מסוג של פשיעה על רקע לאומני.

שלומי טולדנו: בסיכום בין הגופים תהיה מעורבות של השב"כ בהפס"ד רב-זירתי.

שלומי טולדנו: אמצעים וכלים מתאימים כמובן יופנו לסיוע משטרת ישראל.

שלומי טולדנו: תיקוני חקיקה, ההמלצה השלישית, כל מה שקשור בהחמרת הענישה, סמכויות החיפוש, ראיות, ענישה מינימום.

שלומי טולדנו: כל מה שקשור באיירסופט, זיקוקים, יוגדרו כאמצעי לחימה ואנחנו עובדים מול משרד הבט"פ ומשרד המשפטים לתיקוני חקיקה רלוונטיים.

שלומי טולדנו: הגדלת בטן אמצעים לפיזור המון של משטרת ישראל ל-35 ימי פעילות, אז תוקצבו למעשה כבר עכשיו.

שלומי טולדנו: כבר אחרי "שומר החומות" משטרת ישראל תוקצבה בתקציב לטובת הנושא הזה ולמעשה יוקצו עוד 13 מיליון שקל בשנת 2022 לטובת הנושא הזה כדי שנוכל לתת מענה בהיקף של ימי פעילות רבים יותר.

שלומי טולדנו: מבחינת חיזוק מערכי משטרת ישראל בכוח אדם, אז נבנתה תוכנית רחבת היקף גם בכל מה שקשור במגזר הערבי, אבל גם כל מה שקשור בלקחי "שומר החומות" ולמעשה המלצנו את ההמלצות הבאות:

שלומי טולדנו: הגדלת מערך מילואי משטרת ישראל מ-16 פלוגות ל-32 כדי שבזמן אירועים רחבי היקף נוכל לגייס מילואים בצורה רחבה, שלכל מחוז יהיה את היכולת לתת את התגובה, וכמובן צמצום פערי התקינה והאמצעים לפלוגות הקיימות.

שלומי טולדנו: מה שאני יכול לעדכן, שבשנת 2022 אנחנו נקים שתי פלוגות מילואים חדשות לטובת מחוזות משטרת ישראל.

שלומי טולדנו: המלצה שנייה זה חיזוק מערכי היסמ"ג שלנו, יחידות הסיור המיוחד גם במשטרה הכחולה וגם במג"ב, במחוזות ברמה ארצית.

שלומי טולדנו: זה בשלב זה כרגע לא תוקצב ואנחנו ממשיכים בעבודת מטה לטובת הנושא הזה.

שלומי טולדנו: תקנון פלוגות מג"ב נוספות במג"ב והגדלת הסד"כ במשטרת ישראל לבט"פ.

שלומי טולדנו: חיזוק מג"ב אושר, פלוגות בהיקף של 340 תקנים לטובת טיפול בהפרות סדר וכמובן בפשיעה.

שלומי טולדנו: ערים בטוחות, מימוש הפרויקט בכל הערים המעורבות.

שלומי טולדנו: כרגע תוקצבו שתי ערים, לוד ועכו.

שלומי טולדנו: אני חושב שכל מה שקשור בערים המעורבות שלנו חייב להיות סביב העניין של Safe City עם כל מה שקשור במצלמות, כוח תגובה, אנליסטים, טכנולוגיות, ייתן לנו מענה טכנולוגי בשילוב כוח מבצעי.

שלומי טולדנו: אני חושב שהמענה שלנו יהיה טוב יותר.

שלומי טולדנו: חיזוק מערכי משטרת ישראל בערים המעורבת ובערים הערביות, אז התחנות האלה יחוזקו בכ-100 שוטרים בשנת 2022, כל מה שקשור בשיטור עירוני ופריסת יכולות של המשטרה לתת מענה טוב יותר.

שלומי טולדנו: כל מה שקשור בהקמת כוח ייעודי לחיזוק והעמקת הקשר עם החברה הערבית וטיפול בפשיעה החמורה, אז חיזוק של אגף סיף ובתוכו מפלגי פשיעה.

שלומי טולדנו: גם זה כמובן ייתן מענה לנושא של המגזר הערבי.

שלומי טולדנו: אנחנו רוצים להקים תחנות חדשות.

שלומי טולדנו: התחנה הראשונה שמשטרת ישראל כבינוי ופריסה רוצה להקים זה כמובן בתחנת לוד.

שלומי טולדנו: התקציב אושר לשלב התכנון ואנחנו ממשיכים בעבודת מטה, והקמת מערך מודיעין לניטור רשתות חברתיות בנושא סדר ציבורי, זה משהו שעלה לנו כלקח ב"שומר החומות" ונמצא כרגע בעבודת מטה.

שלומי טולדנו: מיגון שוטרים - תיקי פיזור וציוד הפרות סדר, הוכנה תוכנית רב-שנתית בסדר גודל של עשרות מיליונים.

שלומי טולדנו: זה נמצא כרגע בתהליך עבודת מטה.

שלומי טולדנו: מה שהיה צריך להשלים בטווח הזמן המיידי, הושלם.

שלומי טולדנו: כל מה שקשור בחיזוק יכולות משטרת ישראל להתמודדות עם אירועי הפרות סדר, עניין של תורה, אמצעים, הכשרות, אימונים, אנחנו נמצאים בשיא של עבודת המטה וכבר בסוף החודש הבא אנחנו עושים מבחנים למפקדי היחידות סביב כל העניין הזה של הפרות הסדר, שינוי של תורות הלחימה והתאמת האיום לפעילות המבצעית.

שלומי טולדנו: כמה מילים לסיכום, גבירתי יושבת-הראש.

שלומי טולדנו: מרגע פרוץ מבצע "שומר החומות" ועד לסיומו, משטרת ישראל מתחה את אבריה הן בהתמודדות של ירי תלול מסלול מאסיבי לעבר מרכזי אוכלוסייה והן עם אירועי הפרות סדר אלימים.

שלומי טולדנו: המשטרה הובילה הליך של תחקיר מעמיק ומוקפד לצורך הפקת לקחים, והוחל ביישומם במיידי במסגרת היערכות המוכנות לאיומים עתידיים ואפשריים.

שלומי טולדנו: אני חושב שישנה חשיבות עליונה לסגירת פערי כוח האדם והאמצעים הטכנולוגיים בטווח הזמן המיידי, ובנוסף שינויי חקיקה רלוונטיים שיוכלו לתת לנו מענה טוב יותר באם יתרחשו אירועים כאלה.

שלומי טולדנו: אני חושב שאכיפת החוק במדינה דמוקרטית היא לבנת היסוד ושמירת הביטחון הלאומי וככה אנחנו מתייחסים לזה, ואני בטוחני שחברי הוועדה הנכבדים אוחזים אף הם בתפיסה הזאת.

שלומי טולדנו: עד כאן.

שלומי טולדנו: תודה.

מירב בן ארי: תודה רבה.

קטי קטרין שטרית: מירב, אפשר לשאול אותו שאלות?

מירב בן ארי: כן, כן, אתם תשאלו.

מירב בן ארי: אני רק רוצה שנייה את נציג משרד ראש הממשלה, עמית אבירם מהמל"ל, איתנו?

מירב בן ארי: בקשה אדוני.

עמית אבירם: בוקר טוב, אני ראש אגף פנים במל"ל.

עמית אבירם: כל הנושא של לקחי "שומר החומות" והמוכנות של משטרת ישראל והמשרד לבט"פ לתרחישים העתידיים, הוא נושא שנמצא למעשה כחלק מהנושאים המרכזיים שבהם המל"ל מטפל וגם במסגרת צוות השרים שעוסק בפשיעה ובאלימות בחברה הערבית.

עמית אבירם: אני יכול לציין שהמל"ל היה שותף גם לדיונים שהיו במשטרה מייד לאחר "שומר החומות" במסגרת הלקחים לגבי תרחיש הייחוס, ומהרגע שיושלם התחקיר במשטרת ישראל לגבי הלקחים וההמלצות, אז בכוונת המל"ל לכנס דיונים על מנת לבחון את כל הצרכים והפערים הקיימים מבחינת המוכנות לחירום של משטרת ישראל, בדגש גם על הצרכים של הגדלת הסד"כ.

עמית אבירם: אתמול הנושא הזה עלה גם בישיבת צוות השרים בראשות ראש הממשלה, וראש הממשלה הנחה במפורש שנעסוק ונבחן את כל הצרכים שקיימים בעניין על מנת לתת מענה לתרחישים השונים שעלולים להתפתח במצבי חירום.

עמית אבירם: אני חושב שלכולם ברור שמה שציין שלומי בסקירה שלו, שבמסגרת "שומר החומות" התגלו והתבררו פערים הקיימים בסד"כ ובמוכנות, והמטרה כמובן היא להסתכל בראיה לאומית על בסיס כל היכולות שהמדינה יכולה להעמיד, איך אפשר לתת מענה לפערים האלה ולבנות את כוחה של המשטרה גם לחירום, במקביל לכל הבניה כרגע והמהלכים הרחבים המתבצעים לגבי המענה בטווח המיידי והבינוני לפשיעה ולאלימות בחברה הערבית.

עמית אבירם: אני מניח שבסך הכול שמעתם על הסיכומים וההחלטות שהתקבלו אתמול בדיון צוות השרים, בראשם אישור תוכנית הבט"פ לטיפול חירום מיידי באלימות ובפשיעה בחברה הערבית, התוכנית שיובל סגן השר לבט"פ, יואב סגלוביץ', שהיא באה במקביל ולא במקום התוכנית הגדולה שמוביל משרד ראש הממשלה בהיקף של 2.4 מיליארד שקלים לטיפול ולחיזוק הגופים השונים העוסקים בהתמודדות עם הפשיעה והאלימות בחברה הערבית, וכמובן גם הטיפול בנושא בעיית האמל"ח הבלתי חוקי בחברה הערבית.

מירב בן ארי: אדוני, הדיון הזה על הפשיעה בחברה הערבית, עשיתי אותו בשבוע שעבר.

מירב בן ארי: הבנתי, רק בוא משפט לסיכום כי יש לי עוד נציג של המשטרה שמבקש לדבר.

עמית אבירם: שורה תחתונה, כל הנושא של הפערים לחירום, אנחנו מתכוונים לעסוק בו.

מירב בן ארי: בסדר גמור.

מירב בן ארי: משרד הביטחון, כפיר אוחנה, רת"ח מבצעים.

אמיר אוחנה: שלום לכולם, אני ראש תחום מבצעים, נציג רח"ל.

אמיר אוחנה: כפי שרמ"ח מבצעים, שלומי, ציין, אז לכל נושא תרחיש הייחוס כרגע מתבצע עדכון.

אמיר אוחנה: בחודש הקרוב הנושא הזה יוצג גם כן לשר הביטחון ולאחר מכן זה יאושר בדרגים שצריך.

אמיר אוחנה: במהלך המבצע עלו בעצם מספר בעיות משקיות מכל מיני בעיות אופרטיביות שעלו, כמו למשל הפס"ד בצירים שבעצם גרם לבעיות בפינוי אשפה, אם זה בגלל ההפס"ד שהיה בצירים ואם זה בגלל תחנת הרכבת ברמלה שהיה שם כן הפס"ד.

אמיר אוחנה: בעצם המענה שניתן לקח מספר ימים אבל בסוף ניתן מענה נקודתי לנושא הזה.

מירב בן ארי: לא הבנתי, למה, לפינוי אשפה?

אמיר אוחנה: היה בעיה בפינוי אשפה בגלל הפס"ד שהיה בצירים בדרום, הנושא של עמודי החשמל שנפלו שם.

אמיר אוחנה: בעצם משאיות של אשפה שלא יכלו להגיע לאן שהם אמורים לפרוק את האשפה, וגם ברמלה הרכבות שאמורים לפנות את האשפה, גם כן - - -

עמיחי שיקלי: על מה אתה מדבר?

עמיחי שיקלי: איזה פינוי אשפה?

עמיחי שיקלי: אנשים נהרגו באירועים האלה.

עמיחי שיקלי: מה זה השטויות האלה?

מירב בן ארי: אני גם לא הבנתי, בגלל זה שאלתי אותך.

קטי קטרין שטרית: מירב, אולי הם לא יודעים מה נושא הוועדה.

מירב בן ארי: תקשיבי, אני הייתי בהרבה ועדות בחיי וניהלתי ועדות בחיי, וגם אני וגם לאה, כל מה שאנחנו עושות בימים האחרונים זה להתכונן לדיון מול הגופים האזרחיים ומול המשטרה.

מירב בן ארי: ביקשתם לדבר, משרד הביטחון.

מירב בן ארי: בוא תגיד לי מאוד פשוט.

מירב בן ארי: גם הגדרתי את זה פשוט.

מירב בן ארי: זה לא מעניין אותי הפינוי אשפה.

מירב בן ארי: מעניין אותי עכשיו לדעת מה המסקנות של משרד הביטחון ל"שומר החומות" וכיצד נערכים לאירוע הבא.

אמיר אוחנה: רח"ל אחראית על ההיבט המשקי.

אמיר אוחנה: אנחנו לא משטרת ישראל, זה הצלת החיים.

קטי קטרין שטרית: אם זה המשקי, אז בגני אביב נותקה השכונה מפני שהם יושבים על הגשר ולא סופקו שם, לא מזון, לא לחם, לא מטרנה, לא טיטולים.

קטי קטרין שטרית: שכונה שלמה עם עשרות אלפי אנשים היו מנותקים לגמרי.

קטי קטרין שטרית: איפה אתם שם?

קטי קטרין שטרית: אשפה זה הצרה האחרונה שיכולה להציק לאותם אנשים.

קטי קטרין שטרית: לא היה להם חשמל.

קטי קטרין שטרית: ברמת אשכול ניתקו את החשמל.

קטי קטרין שטרית: אי אפשר היה להגיע לתקן.

קטי קטרין שטרית: חברת חשמל לא תיקנה, למה?

קטי קטרין שטרית: כי הם פחדו להגיע לשם לתקן.

קטי קטרין שטרית: מדברים על לוד, מרכז הארץ.

קטי קטרין שטרית: הוא מדבר איתי על אשפה.

מירב בן ארי: הבנתי את הבעיה כשהוא דיבר והערתי לו בצורה אדיבה.

מירב בן ארי: אני יודעת שרח"ל הוא מההקשר של שירותים חיוניים, לא בהקשר של אלימות, אז אולי רק תתמקד יותר בשירותים חיוניים.

אמיר אוחנה: הנושא של האשפה היה רק דוגמה לבעיות שהיו בעצם, בעיות משקיות, ובעצם נוצרו במהלך כל התקופה הזאת ואנחנו טיפלנו בהם.

אמיר אוחנה: זה היה דוגמה אחת מיני רבות.

אמיר אוחנה: נושא נוסף שקשור לנושא הזה זה נושא של מפעלים חיוניים, שלא היה מאבטחים בעצם במפעלים האלה, גם כן תאום של הגנת הסביבה.

אמיר אוחנה: זה גם משהו שעלה ואנחנו בעצם מבצעים שם עבודה ביחד עם כל הגורמים כדי לתת מענה לנושא הזה.

אמיר אוחנה: עד כאן.

אמיר אוחנה: תודה.

מירב בן ארי: עכשיו חברי הכנסת ישאלו את השאלות שלהם, ובין לבין אני מכניסה גם גופים אזרחיים.

מירב בן ארי: קודם כל חבר הכנסת שמחה רוטמן.

מירב בן ארי: בקשה, אדוני.

שמחה רוטמן: אני חייב לומר, זה מחוויה אישית עכשיו.

שמחה רוטמן: נהייתי גם תושב לוד, אז אני מקווה שלא יהיה לי עוד חוויות אישיות.

שמחה רוטמן: כמעט בכל ערב ובכל יום מימי המאורעות של "שומר החומות" הייתי בעיר לוד, ואני אגיד בצורה עדינה, לא היה מחסור בכוח אדם למשטרה.

שמחה רוטמן: אני מאוד בעד שיגדילו את כוח האדם של המשטרה.

שמחה רוטמן: אני מאוד בעד שיתגברו איפה שצריך.

שמחה רוטמן: לא היה שום מחסור בכוח אדם.

שמחה רוטמן: היה מחסור בתפיסת הפעלה או אם תרצו, במוח אדם, סליחה שאני אומר את זה בצורה הזו.

שמחה רוטמן: כאשר אני הגעתי לעיר לוד, נסעתי בעקבות פניות של תושבים שפנו אליי.

שמחה רוטמן: הם אמרו לי, זה היה ביום שאחרי, אנחנו מתקשרים למשטרה ואנחנו מבקשים שיחלצו אותנו, והמשטרה לא באה.

שמחה רוטמן: רכבים בוערים והמשטרה לא באה ולא היה מענה, אז התקשרתי.

שמחה רוטמן: אמרתי, טוב, אני אסתובב.

שמחה רוטמן: אני אבוא בעצמי, אבקש ליווי דרך קצין הכנסת.

שמחה רוטמן: אני אעבור דלת-דלת, כתובת-כתובת.

שמחה רוטמן: קיבלתי כתובות מאנשים.

שמחה רוטמן: אולי הליווי המשטרתי שיתנו לי כחבר כנסת יעזור שאנשים יוכלו לצאת מהבית שלהם ולברוח על חייהם.

שמחה רוטמן: קצין הכנסת לא הצליח להשיג את משטרת ישראל.

שמחה רוטמן: קצין הכנסת לא הצליח להוציא מהם ליווי.

שמחה רוטמן: אני הגעתי לשם פיזית ולא הצלחתי להוציא מהם ליווי, אבל תצוגת תכלית נפלאה עמדה שם בצומת.

שמחה רוטמן: פרשים, קסדות, מיגון מלא.

שמחה רוטמן: כולם עומדים מסביב בצומת הכניסה לעיר לוד.

שמחה רוטמן: מגיעים לבקר שרים, ראש ממשלה מגיע, הכול בסדר, הכול בשליטה.

שמחה רוטמן: שני מטר משם, סליחה שאני אומר, אזור קרב עד גיהינום.

שמחה רוטמן: הכול עומד בכניסה, אף אחד לא נכנס פנימה.

שמחה רוטמן: משאית כיבוי, אני נכנס, אני רואה רכב בוער.

שמחה רוטמן: אני חוזר למשאית כיבוי ואני אומר לה, תבואי, תיכנסי, יש שם רכב בוער, צריך לכבות אותו.

שמחה רוטמן: אומר לי מפקד הכיבוי, אתה יודע כמה כבאיות הלכו לי היום?

שמחה רוטמן: אני לא נכנס.

שמחה רוטמן: המשטרה לא נותנת לי ליווי, אני לא נכנס, והמשטרה עומדת שם ליד.

שמחה רוטמן: אף אחד לא נכנס פנימה, אף אחד לא ליווה, וכשאני הסתובבתי שם בפנים פנימה עם הצוות שלי וחילצתי אנשים בעצמי בלי ליווי משטרתי, אז כשיצאתי החוצה, סליחה שאני אומר, שמעתי באוזניי כשאני בתור העיר, זורקים בקבוקי תבערה על שוטרים, יורים בכינון ישיר זיקוקים על שוטרים, שמעתי באוזניי את מפכ"ל המשטרה אומר לשר לביטחון פנים שהמצב בשליטה, לכן אני לא חושב שהיה מחסור בכוח אדם.

מוסי רז: הוא לא אמר בשליטה של מי.

שמחה רוטמן: בדיוק.

שמחה רוטמן: היה בשליטה נפלאה של כנופיות העיר לוד.

שמחה רוטמן: אני לא חושב שהיה מחסור בכוח אדם.

שמחה רוטמן: אחר כך הגיעו פלוגות מג"ב.

שמחה רוטמן: גם בהם לא השתמשו.

שמחה רוטמן: במקום להשתמש בכוח שלהם כאשר ירו עליהם, אזרחים חילצו אותם תחת אש.

שמחה רוטמן: אזרחים חילצו שוטרי מג"ב, כי לשוטרי מג"ב היה הוראה לא לירות, לא לתת מענה.

שמחה רוטמן: סיפרו לי אנשים בוגרי יחידות קרביות, אני קרבי קטן מאוד, הייתי מש"ק דת אבל סיפרו לי בוגרי יחידות קרביות שהיו שם והיו גם בג'נין, שהיה שם יותר גרוע מג'נין.

מאיר פרוש: בלילה הראשון בכיכר הפרחים היו מטר ממטה מג"ב.

שמחה רוטמן: אז לכן אני אומר, מחסור בכוח אדם לא היה.

שמחה רוטמן: היה מחסור ברצון להפעיל אותו.

שמחה רוטמן: השוטרים שפגשתי בעיר אמרו לי, אתם חברי כנסת, שחררו לנו את הידיים.

שמחה רוטמן: זה שוטרים שיושבים בתחנה ולא יוצאים כי בשביל מה לצאת?

שמחה רוטמן: סתם לחטוף אבנים, מכות ובקבוקי תבערה?

שמחה רוטמן: ולכן תפיסת ההפעלה היא הבעיה.

שמחה רוטמן: כאשר מספרים לי מה נערכים מבחינת כוח אדם, אני רוצה לשמוע איך נערכים מבחינת תפיסת הפעלה.

שמחה רוטמן: את זה לא שמעתי פה.

שמחה רוטמן: אני רוצה לשמוע התייחסות לאיך הם משנים את הסוויץ' בראש.

שמחה רוטמן: איך הם יודעים לעבור ממצב של הפרות סדר, התפרעות אחרי משחק כדורגל שזה אירוע אחד, למצב של התקוממות, והמעבר הזה צריך להיעשות במאמר של תפיסת הפעלה.

שמחה רוטמן: אני לא רוצה שוטרים שמתמודדים עם כל הפגנה עם אמצעים לפיזור הפגנות וקורעים לאנשים את הצורה במכות.

שמחה רוטמן: אני לא רוצה מראות שאנחנו רואים בהפגנות, של חרדים.

שמחה רוטמן: אני לא רוצה את זה בהפגנה רגילה אבל כשאנחנו עוברים לסיטואציה של התקוממות, אני רוצה לשמוע איך יודעים לעשות את הסוויץ' הזה.

שמחה רוטמן: לא שמעתי תשובה לדבר הזה.

שמחה רוטמן: זה רק שאלה אחת שחסרה לי מאוד.

שמחה רוטמן: נקודה שנייה, ופה זה הערה לך.

שמחה רוטמן: את אמרת ובצדק שהדיון הזה הוא על ההתקוממויות, על הפרעות, על מאורעות "שומר החומות" ולא על הפשיעה במגזר הערבי.

שמחה רוטמן: אני חושב שלמרות הכול לא ניתן להפריד את הדיונים.

מירב בן ארי: לא, ברור, פשוט יש כאן עומס של נושאים, שעכשיו אם הוא יתייחס לפשיעה, אני לא אגיע לנקודה אבל ברור שזה חלק מהעניין.

שמחה רוטמן: אני מסכים, אני רק אומר שבסופו של דבר היעדר המשילות שבאה לידי ביטוי בהתעלמות מפשיעה, במקרה קיצון מגיע לסיטואציה שאנחנו ראינו ב"שומר החומות".

שמחה רוטמן: מן הסתם עוד יהיה סדרת דיונים.

שמחה רוטמן: נדבר עוד בהמשך אבל אני חושב שה-א'-ב' לפני הכול זאת תפיסת הפעלה, ושם שמענו בזמן המאורעות דברים מאוד חמורים מהפיקוד הבכיר של המשטרה, שלא הבינו את האירוע, ואני לא שומע עכשיו הפקת לקחים בתחום הזה.

מירב בן ארי: תודה.

מירב בן ארי: אנחנו נשמע את זה.

מירב בן ארי: חבר הכנסת פינדרוס, בקשה.

יצחק פינדרוס: תודה רבה.

יצחק פינדרוס: אני רוצה ממש להסכים עם כל מה שאמר שמחה.

יצחק פינדרוס: אני רק רוצה לבשר לו שהוא עבר עכשיו ללוד ופגש את זה עכשיו.

יצחק פינדרוס: אני גר בעיר העתיקה כבר 13 שנה, שם אין מחסור בסד"כ.

יצחק פינדרוס: משטרת ישראל כידוע משופעת בכוח אדם, קיבלה בכמה תוכניות וכמה אינתיפאדות תוספת ירושלים.

יצחק פינדרוס: יש תוספת שכר לירושלים לשוטרים ויש שם שוטרים עד בלי די.

יצחק פינדרוס: כפי שאמר שמחה, אני מסכים, הבעיה היא תורת ההפעלה.

יצחק פינדרוס: זאת הבעיה מתחילתה ועד סופה ועד שלא נשמע סוויץ', ואני מאוד מכבד את שלומי טולדנו.

יצחק פינדרוס: אני זוכר אותו בירושלים, קצין מוערך.

יצחק פינדרוס: הקצינים, כל אחד מהם וכל אחד מהשוטרים מוערכים מאוד, אבל תפיסת ההפעלה של משטרת ישראל נכשלה כישלון טוטאלי.

יצחק פינדרוס: זה לא כוח אדם, לא אמצעים טכנולוגיים.

יצחק פינדרוס: תפסיקו לעבוד על כולנו.

יצחק פינדרוס: אני רוצה לספר סיפור.

יצחק פינדרוס: ביום שישבתי פה בוועדה והיה פה המפכ"ל, באותו ערב הבן שלי היה בכניסה לרמות, קבר שמואל הנביא.

יצחק פינדרוס: היה בחור ערבי מעורער בנפשו שרץ בין הרכבים.

יצחק פינדרוס: הוא התקשר למשטרת ישראל.

יצחק פינדרוס: מה שקרה, אחרי שתי דקות הגיע אמבולנס.

יצחק פינדרוס: במרחק 400 מטרים משם עמדה ניידת.

יצחק פינדרוס: המשטרה הגיעה אחרי 20 דקות.

יצחק פינדרוס: הוא מתקשר ל-100, הוא אומר, יש לכם ניידת 400 מטר מפה, הבחור רץ פה בין רכבים.

יצחק פינדרוס: 20 דקות עד שהגיע שוטר.

יצחק פינדרוס: כמובן שהוא אחרי 17 דקות נסע, ראה את הניידת עוברת אבל זה כבר לא עניין אותו.

יצחק פינדרוס: האמבולנס הגיע תוך שתי דקות, דרך אגב.

יצחק פינדרוס: משטרת ישראל, לקח לה 20 דקות להגיע בזמן שהייתה ניידת, סד"כ דיברנו, ניידת שעמדה סתם, ישבה במחסום.

יצחק פינדרוס: דרך אגב, זה יציאה ליהודה ושומרון, אז זה לא ניידת תנועה.

יצחק פינדרוס: עמדה שם כאילו כלום לא קרה ועומד 400 מטר משם בחור מעורער בנפשו.

יצחק פינדרוס: כשאני הגעתי ללוד למוחרת הפרעות, בכניסה ללוד עמדה ניידת.

יצחק פינדרוס: נכנסתי פנימה, הסתובבתי בעיר ואז יצאתי איכשהו, לא להיכנס לתוך הלוויה.

יצחק פינדרוס: זה היה בדיוק בהלוויה של הערבי.

יצחק פינדרוס: אני עושה סיבוב, מצליח לצאת, אומר לי, לא, אתה לא יוצא מפה.

יצחק פינדרוס: נכנסתי פנימה, אתה לא יוצא מפה.

יצחק פינדרוס: אותה ניידת עומדת סטטית שם.

יצחק פינדרוס: עשיתי סיבוב, נכנסתי לתוך הפרעות.

יצחק פינדרוס: נכנסתי לתוך ההלוויה, אני רכב יהודי.

יצחק פינדרוס: יצאתי משם בשלום בלי ליווי משטרתי, בלי שום דבר.

יצחק פינדרוס: אני חוזר, עושה שלום לניידת, לא נתת לי לעבור, יצאתי דרך היישוב.

יצחק פינדרוס: 20 דקות אחר כך אני מקבל הודעה שהניידת עלתה באש.

יצחק פינדרוס: עוד פעם תסבירו לי, יש פה בעיה של סד"כ, יש פה בעיה בהפעלת הכוח.

יצחק פינדרוס: אין שום סיבה להוסיף תקן אחד למשטרת ישראל.

יצחק פינדרוס: אפשר להוריד 50% מהתקנים, רק דבר אחד, תסובבו את הסוויץ'.

יצחק פינדרוס: אני נמצא בעיר שיש בה את כל האמצעים הטכנולוגיים.

יצחק פינדרוס: מי שלא מכיר את מבט 2000, מי שלא מכיר את כל המצלמות שנמצאות.

יצחק פינדרוס: הכול אני מכיר.

יצחק פינדרוס: אני אומר לכם, משהו צריך לשנות בסוויץ'.

יצחק פינדרוס: כל זמן שזה לא ישתנה, כל מה שאנחנו אומרים פה לא רלוונטי.

יצחק פינדרוס: אמרתי את זה בדיון הקודם ואני אומר לך עכשיו.

יצחק פינדרוס: כשהיה דיון על ל"ג בעומר בסיעת יהדות התורה אמרתי אז לראש הממשלה נתניהו, הולכת לפרוץ אינתיפאדה, ולא אמרתי את זה כנביא אלא כמי שמכיר את השטח.

יצחק פינדרוס: אמרתי לו, אני רואה אותם משתוללים, אני רואה איך המשטרה מתנהלת.

יצחק פינדרוס: הולכת לפרוץ בשבועות האחרונים אינתיפאדה.

יצחק פינדרוס: לא עבר שלושה שבועות, אני מזכיר לכם, אני מדבר אתכם לפני ל"ג בעומר.

יצחק פינדרוס: זה סדר גודל של י' אייר.

יצחק פינדרוס: לא עבר שלושה שבועות ופרצה אינתיפאדה בכל המקומות, ואומרים, לא היינו ערוכים, לא היה לנו מידע.

יצחק פינדרוס: מה שהיה בניו יורק עם ג'וליאני, מישהו צריך לשנות את הדיסקט ואם לא ישנו את הדיסקט במשטרת ישראל, פשוט חבל על בזבוז הזמן, על הסד"כים והמג"בים והבט"פים וכל הסיפורי עליבאבא.

יצחק פינדרוס: אני באמת בכנות מעריך את שלומי טולדנו מאוד, קצין מוערך מאוד, אבל הכול סיפורי עליבאבא.

יצחק פינדרוס: תשנו את הסוויץ', יש אולי סיכוי שתעשו משהו, ואם לא, חבל על הזמן.

מירב בן ארי: תודה.

מירב בן ארי: חבר הכנסת איתמר בן גביר, בקשה.

איתמר בן גביר: טוב, גם אני הגעתי ללוד כבר בלילה הראשון של אותן התפרעויות ומה שראו עיניי באמת לא ראיתי הרבה שנים.

איתמר בן גביר: אני מכיר שיש לפעמים משטרה שקצת לא מתפקדת, שיש בעיות פה ושם.

איתמר בן גביר: שם היה כשל מערכתי.

איתמר בן גביר: אני מדבר על אבנים ועל בקבוקים שזרקו גם לעברי, ועומדים שוטרים ופשוט מחפשים מקום מסתור.

איתמר בן גביר: נשמעות יריות ועומדים מג"בניקים ומכניסים אותם לפינות הרחוב כדי שלא יצטרכו לעמוד מול אותם יורים ואותם פורעים.

איתמר בן גביר: אני אהיה קצר.

איתמר בן גביר: אני רוצה להבין כאן מנציג המשטרה כמה וכמה דברים ואני מקווה שלא תהיה כאן התחמקות מהתשובות לשאלות שלי.

איתמר בן גביר: דבר ראשון, מה סל הארסנל של משטרת ישראל?

איתמר בן גביר: מה הפעולה שלכם כאשר זורקים אבנים?

איתמר בן גביר: מה עושה המשטרה?

איתמר בן גביר: מה כתוב בנהלים שלכם?

איתמר בן גביר: מה כתוב בנוהל המשטרתי כאשר זורקים אבן על שוטר?

קטי קטרין שטרית: איזה אבנים?

קטי קטרין שטרית: זרקו בקבוקי תבערה.

איתמר בן גביר: אני אעלה אחרי זה לבקבוק תבערה ואחרי זה ירי.

איתמר בן גביר: מה בנוהל שלכם מופיע?

איתמר בן גביר: אני רוצה להבין האם הדבר היחיד שאתם יכולים להשתמש זה הזיקוקים האלה, זה הקפצונים, רימוני הלם או שיש לכם יד יותר חופשית?

איתמר בן גביר: תגידו אתם, ואגב, תגיד לפי איזה חוק אתה פועל?

איתמר בן גביר: כי אני מכיר את החוק.

איתמר בן גביר: אני משפטן ואני יודע, כשבן אדם, קל וחומר שוטר בסכנת חיים ממשית לחיים שלו, יש לו אפשרות לירות, אז תגידו לנו אתם מה הנוהל המבצעי שלכם.

איתמר בן גביר: זה דבר ראשון.

איתמר בן גביר: שאלה שנייה לגבי המסיתים.

איתמר בן גביר: אנחנו היינו בציונות הדתית בסיור בעיר לוד כמה שבועות לפני שכל הסיפור הזה התחיל, ושאלנו שם את מפקד המשטרה, שאני הבנתי שבעקבות ההצלחה הגדולה קודם בתפקיד, הפך להיות מפקד תחנה גדולה, מפקד נתניה.

איתמר בן גביר: כל הכבוד, מצוין, אבל אנחנו שאלנו מה קורה עם אותם גורמים מסיתים.

איתמר בן גביר: יש הסתה, יש המרדה, יש איזשהו קו של כל מיני גורמים, כמובן לא כל הערבים, כמובן לא להכליל אבל כמה מנבחרי הציבור שם, כמה ממנהיגי הציבור שמסיתים לרצח של ילדים וילדות.

איתמר בן גביר: מה קורה מהבחינה הזאת?

איתמר בן גביר: אני יודע שבעקבות תלונה שאני הגשתי, עצרתם את השייח' אלבז והגשתם כתב אישום.

איתמר בן גביר: יופי.

איתמר בן גביר: מה הלאה?

איתמר בן גביר: מה קורה עם עשרות מסיתים שנמצאים שם בעיר?

איתמר בן גביר: האם אתם מטפלים?

איתמר בן גביר: האם יש טיפול בנושא הזה של ההסתה?

איתמר בן גביר: אני הגעתי לפני כמה ימים ליצהר.

איתמר בן גביר: ביצהר לא היה אירועים ברוך השם של ירי.

איתמר בן גביר: היה אירוע אחד חמור מאוד לפני שנתיים שתקפו חיילי צה"ל וראוי לכל גינוי.

איתמר בן גביר: בעקבות האירוע הזה במשך שנתיים, חבר הכנסת פינדרוס היה שם באותה גבעה שאני הייתי, היית לפניי.

איתמר בן גביר: במשך שנתיים סגרו את הגבעה.

איתמר בן גביר: הציבו צוות של מג"ב, אגב, שלושה שוטרים שהציבו מחסום, אין יוצא ואין בא חוץ מתושבי המקום.

איתמר בן גביר: סבתא שרוצה לבקר את הנכד שלה, אומרים לה, מצטערים.

איתמר בן גביר: בחוץ.

איתמר בן גביר: הזוג רוצה ללכת לבית קפה?

איתמר בן גביר: אין דבר כזה.

איתמר בן גביר: הוא לא יכול להביא בייביסיטר, למה?

איתמר בן גביר: כי כאן פגעו בחיילים.

איתמר בן גביר: אני שואל שאלה: האם בחנתם אפשרויות כאלה גם בעיר לוד או שזה דברים ששמורים רק לאנשי יצהר ורק למתנחלים?

מירב בן ארי: תודה.

מירב בן ארי: חברת הכנסת קטי שטרית.

קטי קטרין שטרית: תודה רבה.

קטי קטרין שטרית: מירב, אני רוצה לברך אותך על הדיון הזה כי אני חושבת שהוא חשוב מאוד דווקא בגלל ההווה והעתיד.

קטי קטרין שטרית: קודם כל למען הגילוי הנאות, אני תושבת העיר לוד שנים רבות הייתי, גדלתי, משפחתי נמצאת שם, אחותי מנהלת בית ספר בעיר לוד.

קטי קטרין שטרית: אפשר שאני אצא מלוד אבל אי אפשר להוציא את לוד ממני.

קטי קטרין שטרית: כשהייתי בלוד בשלושת הימים האחרונים, זאת אומרת לא הייתי ביום הראשון אבל בשלושת הימים האחרונים שהייתי בלוד אצל חברים טובים, ראיתי מקרוב את הדברים המזעזעים שאירעו בעיר הזאת.

קטי קטרין שטרית: אני קודם כל רוצה לומר שבמסגרת האירועים שהיו, נרצחו שלושה יהודים, האחד בלוד, יגאל יהושע, השני בעכו, אבי הר-אבן, וברמלה נרצח גם דסטאו ביסט, אני מקווה שאני אומרת את השם כמו שצריך, ואת זה אנחנו לא מציינים.

קטי קטרין שטרית: שמענו את מר טולדנו מדבר על כך שבעצם מצעד הדגלים ו"שומר החומות", אז זה מאוד נאיבי להגיד את זה ואני מאוד מקווה שהוא לא אומר את זה בישיבות הסגורות שלהם, כי אז אני עוד יותר מוטרדת, ולמה אני עוד יותר מוטרדת?

קטי קטרין שטרית: מפני שמה שקורה היום בערים המעורבות זה משהו שהוא יושב כל כך הרבה זמן וכל כך הרבה זמן מתעלמים מזה.

קטי קטרין שטרית: לצערי הרב זה נראה לי הזוי שהשב"כ לא העריך את ההתקוממות האלימה של ערביי ישראל.

קטי קטרין שטרית: אני רוצה לדבר על ההתקוממות.

קטי קטרין שטרית: מי הם בעצם האב טיפוס של אותם מתקוממים?

קטי קטרין שטרית: אנחנו יודעים את זה בוודאות, מדובר במדריכי נוער, מדובר במובילי דעת בעיר, מדובר באנשי דת, מדובר בפוליטיקאים.

קטי קטרין שטרית: אתם מנסים כל הזמן לקחת את זה לרמות של ארגוני פשע.

קטי קטרין שטרית: ממש לא.

קטי קטרין שטרית: להערכתי ארגוני הפשע לא רצו באירועים האלה כי זה מפריע להם לעבודתם השוטפת, לכן אני בטוחה שמדובר דווקא באנשים מאוד נורמטיביים בחברה.

קטי קטרין שטרית: כל הזמן מנסים לקחת את זה לקטע של שוויוניות, לא מעניקים להם, אין להם זכויות.

קטי קטרין שטרית: לא, לא, לא, מדובר באנשים נורמטיביים ואפילו ממוצע ומעלה.

קטי קטרין שטרית: המסיתים, שזה הדבר הכי חשוב, יש מסיתים במסגדים, עולים, מדברים.

קטי קטרין שטרית: ברשתות החברתיות קראו לאותם צעירים לצאת לרחובות.

קטי קטרין שטרית: אפשר היה לחסום מייד את הרשתות החברתיות, והשב"כ ידע לעשות את זה.

קטי קטרין שטרית: זה לא נעשה.

קטי קטרין שטרית: במערכת החינוך בעיר לוד יש כמה מדריכים, מורים, מנהלים שגם היו שותפים לדבר הזה.

קטי קטרין שטרית: הם יכלו לשלוט באותם בני נוער שיצאו, אבל הם בחרו לא לעשות את זה.

קטי קטרין שטרית: זה מביא אותי לכך שאני באמת רוצה לשאול מה המדיניות של המשטרה בנושא הזה?

קטי קטרין שטרית: אני יודעת שכשיש הפגנות, אז משתמשים בבואש, במכת"זית ,

קטי קטרין שטרית: בכל מיני דברים כאלה.

קטי קטרין שטרית: אני ראיתי שוטרים עומדים.

קטי קטרין שטרית: אני לא באה בטענות אליהם, כי המראה שהיה בכפר קאסם לא יורד מעיניי.

קטי קטרין שטרית: הרי למוחרת כל אמצעי התקשורת לא דיברו על השוטרים שחטפו מכות.

קטי קטרין שטרית: הם דיברו רק על כמה בערים הערביות הם נמצאים במצוקה והם נורא מסכנים.

קטי קטרין שטרית: הם מסכנים מאוד.

קטי קטרין שטרית: יש אנשים חפים מפשע אבל המראה של השוטרים מדיר שינה מעיניי כי מה שקורה, זה הולך ויהיה יותר גרוע.

מירב בן ארי: גם מדיר שינה מעיניי כולם.

קטי קטרין שטרית: להערכתי מישהו החליט במדיניות שיהיה גירוש אתני מלוד, מעכו ומהערים המעורבות.

קטי קטרין שטרית: מה שקורה כרגע זה שכולנו חושבים שהכול בסדר בעיר לוד.

קטי קטרין שטרית: אז לא.

קטי קטרין שטרית: רק בשבוע שעבר התגלה מטען חבלה איפה שראש העיר גר, מטען חבלה ליד ביתו.

קטי קטרין שטרית: אישה נוסעת עם ילדיה, מהגשר למעלה חוטפת אבנים, כל השמשות שלה מתנפצות.

קטי קטרין שטרית: ילדים שמגיעים להסעה, גם תוקפים אותם באבנים.

קטי קטרין שטרית: איש קשיש, מנסים לדרוס אותו, אבל אין.

קטי קטרין שטרית: אני רוצה להגיד לך מספרית כמה כתבי אישום, וזה לא אני.

קטי קטרין שטרית: השאילתה נשאלה על ידי עיתונאית, שהוגשה למשטרה.

קטי קטרין שטרית: כתבי אישום הוגשו נגד 80 אזרחים ערבים, מתוכם שישה בלוד, היה רישום פלילי.

קטי קטרין שטרית: המשמעות היא שמעל ל-90% מהנאשמים לא מוכרים למשטרה.

קטי קטרין שטרית: רובם הם לא חלק ממשפחות הפשע, זאת אומרת שהמלאכה היא פה רבה מאוד מאוד.

קטי קטרין שטרית: טולדנו ציין שהם ישתמשו באמצעי לחימה.

קטי קטרין שטרית: מעניין אותי לדעת על איזה אמצעים הוא מדבר כדי שנוכל לדעת.

מירב בן ארי: נשמע אחרי זה את הסיכום.

מירב בן ארי: אני מרכזת גם את השאלות.

קטי קטרין שטרית: אני אשמח מאוד גם אם הוא יגיד לנו מה מדיניות המשטרה.

מירב בן ארי: אם תישארו עד הסוף, אני מבטיחה לך שהוא יגיד.

מירב בן ארי: חברת הכנסת רות וסרמן לנדה.

רות וסרמן לנדה: תודה רבה ליושבת-ראש הוועדה, למירב בן ארי וגם לחברים הרבים שהגיעו.

רות וסרמן לנדה: אני חושבת שמדובר בנושא שהוא מאוד קריטי ברמה שזה ממש מדיר שינה מעיניי.

רות וסרמן לנדה: זה לא רק הערים המעורבות, זה בכלל הנושא של המשילות.

רות וסרמן לנדה: את שאלת, חברת הכנסת קטי מה מדיניות המשטרה.

רות וסרמן לנדה: למשטרה אין מדיניות.

רות וסרמן לנדה: המשטרה הוא גורם מבצע.

רות וסרמן לנדה: ככל שאנחנו פה יושבים ומאשימים את המשטרה - - -

מירב בן ארי: אנחנו לא יושבים ומאשימים את המשטרה.

מירב בן ארי: ממש לא.

קטי קטרין שטרית: אני שואלת מה מדיניות פתיחת אש.

רות וסרמן לנדה: ככל שאנשים מסוימים יושבים בתקשורת וכו' ודנים במה המשטרה עשתה או לא עשתה, נכון או לא נכון, מי שקובע מדיניות אלה מקבלי ההחלטות.

רות וסרמן לנדה: מקבלי ההחלטות באופן שיטתי התעלמו מבעיה שהייתה קיימת, שזו הפשיעה והאלימות בחברה הערבית.

רות וסרמן לנדה: היא גלשה, ואת צודקת במה שאת אמרת, שארגוני הפשיעה המאוד גדולים ומשמעותיים לא יושבים בלוד.

רות וסרמן לנדה: לא ארגוני הפשיעה הם אלה שעשו ועושים, וזה יום ביומו, זה גם ממשיך היום, את השמות שנעשות בלוד.

רות וסרמן לנדה: השאלה היום, 100 ימים לתוך הממשלה הזו, אם המצב הקיים, שזה מצב רחוק מאידיאלי, המשטרה לא במצב אידיאלי, שזה גורם ביצוע.

רות וסרמן לנדה: אתמול הוכרז על כך שצוות משימה ספציפי הוקם כשעומד בראשו אדם שיש לו הרבה מאוד שנים של ניסיון במשטרת ישראל, יואב סגלוביץ', שאמור לטפל בסיפור הזה.

רות וסרמן לנדה: אני בטוחה שהוא גם יטפל אבל חברים, אני רוצה להגיד משהו ובאמת צריך לבחון את זה ובאופן מיידי ולא תוכניות ארוכות טווח של עוד שנה.

רות וסרמן לנדה: המצב קריטי.

רות וסרמן לנדה: המאורעות הבאות ייצאו, לצערי אני אומרת את זה ואני מסתכלת פה על החברים שלי מלוד.

רות וסרמן לנדה: לא רק זה.

רות וסרמן לנדה: יש חשש אמיתי וזה מה שמדיר שינה מעיניי.

רות וסרמן לנדה: מלחמת אחים במדינה הזאת יכולה להתפתח ספציפית מאותן מאורעות שבעיניי יקרו אם לא ייעשה דבר, מהעיר לוד.

רות וסרמן לנדה: אם אנחנו נשב, לא אנחנו ספציפית.

רות וסרמן לנדה: אם אנחנו נשב ונאשים אחד את השנייה ונחפש אשמים ונסתכל על זה מהיבט פוליטי, אנחנו אבודים.

רות וסרמן לנדה: חברים, מי שאוהב את המדינה, וכל מי שיושב פה אוהב את מדינת ישראל, הפעם הבאה שזה יקרה ואם לא ייעשה כלום, אני חוזרת, זה יקרה, זה יקרה בקרוב, זה יהיה הרבה יותר גרוע וזה יקרה בעיניי בלוד.

רות וסרמן לנדה: רמת המתח שם היא מטורפת.

רות וסרמן לנדה: כשזה יקרה, זה יזלוג לכל הארץ.

רות וסרמן לנדה: זה שאין שם את ארגוני הפשיעה, לא מפחית מהעוצמה כי המתח שם הוא רב מאוד.

רות וסרמן לנדה: במקומות אחרים יש את אותה פשיעה שתתלבש על זה בצורה מאוד מאוד מפורשת ומה שאנחנו נראה פה זו מלחמת אחים חס וחלילה, הרבה יותר גרועה ממה שהיא הייתה במאי.

רות וסרמן לנדה: אנחנו צריכים להתאחד ולחשוב מה צריך לעשות לא עוד שנה, אלא מחר בבוקר.

רות וסרמן לנדה: לא לריב אחד עם השני, כן המשטרה אשמה, לא המשטרה אשמה, אני ראיתי, לא ראיתי.

רות וסרמן לנדה: צריכה להיות תורת לחימה ומדיניות מעודכנת של הממשלה שלנו, עם יישום.

רות וסרמן לנדה: אנחנו על זה.

רות וסרמן לנדה: צריך לוודא שזה קורה לא עוד שנה אלא מחר בבוקר.

רות וסרמן לנדה: לא רק ברמת התקנים אלא ברמת ההפעלה, ברמת האכיפה.

רות וסרמן לנדה: אנחנו צריכים לגבות את זה ברמת החקיקה, לתת את אותם הכלים.

רות וסרמן לנדה: אנחנו גם צריכים ממש לחזק את המערך האזרחי, את הקהילות בחינוך וחינוך בלתי פורמלי, לא זה שייקח עוד שנים אלא מיידי.

רות וסרמן לנדה: עו"סיות למשל שעובדות יחד עם המשטרה, שדוברות את השפות, שמורידות את מפלס המתח בלוד, כי מלוד זה ייצא.

רות וסרמן לנדה: אני יודעת שאני נשמעת קצת כמו נביאת זעם.

רות וסרמן לנדה: הדבר הזה מדיר שינה מעיניי.

רות וסרמן לנדה: זה ייצא מלוד.

רות וסרמן לנדה: זה קרוב מאוד ואסור לנו להמשיך ולריב אחד עם השני.

מירב בן ארי: תודה רבה לחברת הכנסת רות וסרמן.

מירב בן ארי: אני רוצה רגע לעשות הפסקה ולדבר עם נציג עיריית לוד, יוסי הרוש, מ"מ ראש העירייה.

יוסי הרוש: שלום לכולם.

יוסי הרוש: רק רציתי להגיד לדוברת האחרונה שבמקרה בעלה היה אצלנו סגן ראש עיריית לוד, לרות, שזה מתחיל בשר הבט"פ שהגיע לסיור בלוד, אז הוא התעקש להיפגש עם הנציגים הערבים שהחרימו את העירייה ושעודדו שמי ששובר את בניין העירייה, מותר לו כי הוא רק מביע זעם.

רות וסרמן לנדה: יוסי, ל-12 שנים, שרי בט"פ לשעבר, גם הם ביקרו בלוד.

רות וסרמן לנדה: אתה עושה בדיוק את מה שאמרת שחבל.

רות וסרמן לנדה: זה לא הסיור הזה וזה לא הסיור הקודם.

יוסי הרוש: רות, אני הקשבתי לך בקשב רב.

רות וסרמן לנדה: מתוך כבוד אני אומרת, מתוך חשיבות לנושא.

מירב בן ארי: רות אמרה את דבריה בצורה מאוד ברורה וחדה.

מירב בן ארי: אני רוצה שתנסה לענות לי על השאלה.

מירב בן ארי: על מה היה, נראה לי שהרוב כאן ויש לי כאן תושבים שיגידו.

מירב בן ארי: בוא תגיד לנו מה קורה אתכם היום.

יוסי הרוש: אני רוצה לחלק את השיחה לשני חלקים קטנים.

יוסי הרוש: אני לא רוצה לדבר על העבר.

יוסי הרוש: ברור, כולם ראו בתקשורת, היו בסיורים.

יוסי הרוש: התושבים בטוח יגידו את התחושה שלהם על מה שעברנו.

יוסי הרוש: משילות, משטרה, הכול בסדר גמור.

יוסי הרוש: אנחנו כעירייה רוצים לדעת מה קורה מחר בבוקר.

יוסי הרוש: לנו חשוב מה קורה מחר בבוקר.

יוסי הרוש: הפרעות נגמרו ועכשיו אנחנו אוספים את השברים.

יוסי הרוש: יש לנו הרבה בעיות.

יוסי הרוש: הבעיה לא מסתכמת בזה שעכשיו יוסיפו לנו תקנים לתחנה.

יוסי הרוש: יש לנו בעיה הרבה יותר קשה.

יוסי הרוש: ברגע שעצרו 200 אנשים ו-198, שחררו אותם, או אם תופסים בן אדם עם נשק והוא מגיע לבית המשפט והשופט משחרר אותו, אז זה יחזור.

יוסי הרוש: אם המדינה לא תשנה בבסיס את החקיקה, שבן אדם שמחזיק נשק זה מינימום חמש שנים, ולא נקבל תשובה מהמדינה שאנחנו לא נכבול את ידיהם של השופטים, לא יכול להיות שבן אדם שרוצח, יש מינימום בשנים בבית סוהר, אבל בן אדם שמחזיק נשק ויורה ופוצע, השופט יכול לקבל החלטה לתת לו חצי שנה.

יוסי הרוש: אם יש ילד בן 17 שמגיע בפני שופט, שירה, השופט אומר לפרקליטות, מה אתם רוצים שאני אעשה איתו?

יוסי הרוש: אז אם המדינה רוצה באמת לעשות שינוי, ובטח בטח, תיכף אני אדבר על הערים המעורבות ושלנו, זה קודם כל בחקיקה.

יוסי הרוש: קודם כל בן אדם, שיידע בבסיס שאם הוא זורק אבן, אז זה מינימום, ואם הוא מחזיק נשק גנוב או מהשטחים או צה"לי, זה מינימום.

יוסי הרוש: אני חושב שמשם זה מתחיל.

יוסי הרוש: זה לגבי שינוי חקיקה בבסיס, ואם המדינה לא תיתן שם את הדעת והמשטרה לא תיתן ותשתף פעולה עם הרשויות לשנות את החקיקה בבסיס הזה, זה תמיד יחזור.

יוסי הרוש: עכשיו לעצם העניין.

יוסי הרוש: מעולם לא היה לנו הפגנות במבצעים שמדינת ישראל ערכה, לא במבצעים הקודמים, לא בהפגנות הקודמות של ערביי ישראל.

יוסי הרוש: היה לנו ממש במשורה הפגנה ממש קטנטונת.

יוסי הרוש: הפעם זה יצא בשיא עוצמתו מהעיר לוד, והפגנה שיזמו שני חברי מועצה אצלנו שהם רצו להזדהות עם אל אקצה, ופשוט זה איבד שליטה ועכו הצטרפה אלינו למוחרת.

יוסי הרוש: זה לא שהם עשו את זה מאורגן בכל הארץ, אלא מלוד זה התחיל.

יוסי הרוש: אנחנו לא הבנו.

יוסי הרוש: שמונה שנים של שיתוף פעולה עם החברה הערבית, עם הנציגים ולקבל כזאת תגובה?

יוסי הרוש: והתגובה הייתה לאומנית וזה ההבדל המשמעותי.

יוסי הרוש: כשאנחנו הצפנו את זה בפני המשטרה ובפני כל גורם שמגיע, אנחנו אומרים לו, תקשיב, זה לא זבנג וגמרנו.

יוסי הרוש: המדינה חייבת לתת על זה את הדעת.

יוסי הרוש: אני לא יודע אם מחר בבוקר יהיה אירוע ולא תצא ההתפרצות הבאה.

מירב בן ארי: אתה ממלא מקום ראש העיר.

מירב בן ארי: תגיד מה היום לעומת מאי.

יוסי הרוש: בגלל זה חילקתי את זה לשני חלקים.

יוסי הרוש: החלק הראשון, רק להסביר לכם שזה לא שזה דבר של זבנג וגמרנו.

יוסי הרוש: דבר שני, אנחנו לא רוצים להסתכל אחורה, אנחנו רוצים להסתכל קדימה.

יוסי הרוש: כדי להסתכל קדימה אנחנו מבקשים לתגבר את השוטרים של התחנה.

יוסי הרוש: קחו דוגמה קטנה.

יוסי הרוש: במשטרת מודיעין ובמשטרת לוד יש את אותם שוטרים בתחנה.

יוסי הרוש: זה נראה לך הגיוני?

יוסי הרוש: מדינת ישראל עשתה שפר תושב יש תקן לשוטר.

יוסי הרוש: איך יכול להיות שבלוד יש עשרות אירועים ביום ויש לנו את אותם תקנים של תחנת מודיעין, שבמודיעין במקרה הטוב אולי סכסוך שכנים ובלוד כל יום קורה אירוע, במיוחד בסכסוכים של המשפחות הערביות.

יוסי הרוש: אתם קוראים בעיתון.

יוסי הרוש: כל יום ירי.

יוסי הרוש: יש פה תושבים שיכולים לספר לך.

יוסי הרוש: אם המדינה לא תשנה בבסיס את המשוואה של התקנים של ערים מעורבות מול ערים רגילות, אנחנו לא נצליח לתקן.

יוסי הרוש: הרי אם ניידת כל רבע שעה תסתובב בשכונה, יהיה פחות פשע מאשר אם היא תסתובב פעם בלילה.

קטי קטרין שטרית: חד משמעית.

יוסי הרוש: וכאן צריך לתקן את זה.

יוסי הרוש: זה מה שאנחנו מבקשים מהמדינה.

יוסי הרוש: זה הבקשה שלנו הראשונה.

יוסי הרוש: הבקשה השנייה, הכפלת השיטור העירוני.

יוסי הרוש: אמר טולדנו בהתחלה שזה חלק מהמבצעים.

יוסי הרוש: אנחנו כבר ארבעה חודשים מחכים לזה.

יוסי הרוש: המפכ"ל אמר שזה חלק מההמלצות, להכניס כוח בסיס ולהכפיל את השיטור העירוני בערים המעורבות.

יוסי הרוש: בינתיים אנחנו לא רואים כלום.

יוסי הרוש: הבטיחו לנו תקציב למצלמות.

יוסי הרוש: שום דבר.

מירב בן ארי: זה בטח תלוי בתקציב המדינה שיעבור בתחילת נובמבר.

יוסי הרוש: היום עיריית לוד, כל שקל מיותר וגם שקל שאין לה, משקיעה במצלמות, למה?

יוסי הרוש: כי גילינו שמצלמות זה דבר שובר שוויון.

יוסי הרוש: כל הרציחות האחרונות בלוד, המצלמות שלנו תפסו אותם.

יוסי הרוש: אנחנו צועקים למדינה, אתם כבר אומרים שאתם נותנים, אז תיתנו.

יוסי הרוש: דבר נוסף על המצלמות שהוא אמר, אבל מתי?

יוסי הרוש: כל יום באמת זה קריטי.

יוסי הרוש: תושב שרואה מצלמה, הוא יודע שהוא ייתפס.

יוסי הרוש: אין לנו אירוע בשנתיים האחרונות שקרה במרחבי העיר לוד, שהמצלמה - - -

מירב בן ארי: אתם כרשות מקומית הגדלתם את מספר המצלמות בחודשים האחרונים?

יוסי הרוש: ברור.

יוסי הרוש: כל כסף מיותר של עיריית לוד, אנחנו שמים במצלמות.

קטי קטרין שטרית: מירב, אני רוצה להגיד לשבחו של הרוש.

קטי קטרין שטרית: הוא מחזיק את תיק החינוך.

קטי קטרין שטרית: הפרויקטים הרבים שמוזרמים לבתי הספר, זה אפרופו מה שרות אמרה לגבי מערכת החינוך.

קטי קטרין שטרית: הפרויקטים שמוזרמים למערכת החינוך, שווה ומועמסת בפרויקטים אדירים, מה שקורה בעיר לוד.

קטי קטרין שטרית: מבחינת מערכת החינוך אין לה אח ורע.

מירב בן ארי: אני מתנצלת, את מוסיפה דברים מדהימים אבל יש פה מלא אנשים שמחכים לדבר והזמן שלנו קצר.

יוסי הרוש: טולדנו דיבר על תחנת משטרה בלוד.

יוסי הרוש: אנחנו שמונה שנים בתפקיד.

יוסי הרוש: שמונה שנים אנחנו שומעים שתחנת המשטרה תקום בלוד, ומה קרה פתאום?

יוסי הרוש: פתאום הכסף הוסת ובנו תחנה במודיעין.

יוסי הרוש: בנו תחנה לתפארת במודיעין.

יוסי הרוש: באנו למדינה לפני הפרעות, אמרנו, איפה הכסף של התחנה?

יוסי הרוש: לא תוקצבתם.

יוסי הרוש: אבל מה?

יוסי הרוש: תקצבו לנו בלוד בסיס מג"ב שרוצים להעביר ממקום שמכרו אותו למדינה.

יוסי הרוש: את זה הם תקצבו בשנייה ובונים אצלנו.

יוסי הרוש: נתנו להם שטח לבנות שם בסיס.

יוסי הרוש: עכשיו אני שואל אותך, מירב.

יוסי הרוש: במדינת ישראל, שתי דקות נסיעה משדה תעופה עשינו הנחת אבן פינה לתחנת משטרה שלא תוקצבה.

יוסי הרוש: הערבים גנבו לה הברזל של הגדר שהם גידרו את השטח.

יוסי הרוש: עכשיו אני שואל אותך שאלה.

יוסי הרוש: איך את רוצה שיתייחסו למשטרה שהיא לא שומרת אפילו על הנכס של עצמה?

יוסי הרוש: בואו תענו לי אתם.

יוסי הרוש: הגדר של תחנת המשטרה, הערבים גונבים לה את הגדר.

יוסי הרוש: אני מה זה אשמח שתבואי לסיור.

יוסי הרוש: תבואי, תראי בעיניים.

יוסי הרוש: למשטרה גנבו את הגדר.

מירב בן ארי: אני אבוא, אפילו שהייתי גם בלוד.

יוסי הרוש: משטרת לוד יושבת בצריפין.

יוסי הרוש: אתם יודעים, תחנת משטרה רגילה, סתם דוגמה, בתחנת משטרה יש 100 שוטרים.

יוסי הרוש: שליש מהשוטרים תמיד נמצאים בהשתלמויות, בקורסים, במחלה.

יוסי הרוש: שליש זה פקידים ושליש זה בעצם שטח.

יוסי הרוש: תחשבו שמתוך השליש הזה תמיד אתה נמצא מחוץ, אין לך כוח אדם בשטח.

יוסי הרוש: אתה צריך להיות בנוי על אזרחים, על מתנדבים.

מירב בן ארי: יש לך מתנדבים?

יוסי הרוש: זו הנקודה הבאה שאני רוצה לדון עליה.

יוסי הרוש: בשכונות לוויין, יש לנו שכונת גני יער, שכונת גבי אביב, שכונת בן שמן שנבנית עכשיו.

יוסי הרוש: בשכונות לוויין אנשים לא מוכנים להתנדב לתוך העיר.

יוסי הרוש: בן אדם רוצה להתנדב בתוך השכונה שלו.

יוסי הרוש: באה המשטרה, אומרת, אתה תתנדב איפה שאני רוצה.

יוסי הרוש: הגענו לאיזה הבנה קצת עם המשטרה עכשיו, שהם יסכימו שאנחנו נתנדב בשתי שכונות סמוכות, אזור תעשייה וגני אביב.

יוסי הרוש: גייסנו תושבים, עשינו להם את הקורס.

יוסי הרוש: אנחנו עכשיו מקווים לקבל ניידת ולעשות את המשמרות.

יוסי הרוש: רוצים לעשות כיתות כוננות.

יוסי הרוש: בעקבות הפרעות גילינו שהמשטרה במצב אמת לא מתפקדת לצערי הרב.

יוסי הרוש: הם נתנו את כל הכוחות שיש להם.

יוסי הרוש: היה להם כמה פקודות מקבילות.

יוסי הרוש: פקודה אחת אמרה, אתה לא פוגע בשום אזרח, לא יהודי ולא ערבי.

יוסי הרוש: שורפים בית כנסת.

יוסי הרוש: אומרים למג"בניקים, תן לו בראש.

יוסי הרוש: הוא אומר להם, זה לא חיי אדם, מס רכוש.

יוסי הרוש: שורפים לבן אדם את האוטו.

יוסי הרוש: מג"בניקים אומרים לו, זה לא חיי אדם, מס רכוש.

יוסי הרוש: באתי לקצין, אמרתי לו, תקשיב, אתה מקשיב למה שאתה מדבר?

יוסי הרוש: הוא אומר לי, זה הפקודה.

יוסי הרוש: ביום שני התחילו הפרעות.

יוסי הרוש: ביום רביעי בלילה נתנו להם אישור שאפשר להוציא אלות, אבל מסכנים, נתנו להם 24 שעות להיות בכל החליפה, בכל המיגון, למות מחום, אבל ביום רביעי בערב אישרו להם לתת אלות.

יוסי הרוש: ביום חמישי שכבר הגיע כוח טקטי, אז הם כבר לא עושים חשבון, הם יורים, הם עשו סדר, פתאום נהיה רגיעה, פתאום ערבים פחדו לצאת.

יוסי הרוש: אפילו בן אדם שנכנס לתוך המסגד, הם זרקו אותו החוצה מהפחד.

יוסי הרוש: איפה הייתם ביום שני?

יוסי הרוש: הדבר הראשון שיצא מהפרעות האלה, אחד, שהשב"כ, אסור לו לצאת מהעיר לוד ולא מהערים המעורבות, כי מתברר שבתוך הערים המעורבות יש כינים של אנשים לאומניים והם כל הזמן דואגים שתהיה בערה בצד הזה, בשיחות, בחוגים, בהפצה של הדברים, אז אנחנו מבקשים קודם כל שהשב"כ לא ייצא, שתמיד יהיה בתוך השטח.

יוסי הרוש: שניים, אנחנו רוצים לעשות כיתות כוננות בשכונות.

יוסי הרוש: עכשיו יש לנו פורום שבתקופת הפרעות לקח אחריות.

יוסי הרוש: תושבים שלקחו אחריות והציבו חמ"לים בשכונות, אז אנחנו רוצים למסד את הדבר הזה.

יוסי הרוש: כמו שיש ביישובים כיתת כוננות שהמדינה מכירה בזה, אנחנו רוצים להקים בערים המעורבות.

שמחה רוטמן: מאוד חשוב.

יואב קיש: חייב להיות.

יואב קיש: אי אפשר להזניח אותם לגורלם עוד פעם.

מירב בן ארי: זה בדיוק המטרה של הדיון הזה.

יוסי הרוש: הבקשה שלנו היא הרבה יותר מהותית כי אנחנו רוצים לבטח את האנשים שמתנדבים.

יוסי הרוש: יש לנו אנשים שבאו מערים אחרות ושמרו לנו על בתים, וחלקם נפצעו ואין לנו - - -

מירב בן ארי: אני מודה לך.

יואב קיש: מילה אחת, יו"ר הוועדה.

יואב קיש: קודם כל הדיון הזה סופר חשוב.

יואב קיש: הדבר הזה זה מהות העניין.

יואב קיש: אי אפשר להשאיר אותם לגורלם, ואת העניין הזה של כיתות כוננות או משמר לאומי או פתרון שייתן לא על סמך התנדבות.

יואב קיש: פתרון בזמן אמת זה המשימה של הוועדה הזו, בעיניי הכי מרכזית.

מירב בן ארי: אני רוצה את ראש עיריית עכו, לנקרי, כי הוא צריך ללכת.

שמעון לנקרי: תודה לכל הוועדה.

שמעון לנקרי: אני חושב שזאת הוועדה אולי הכי חשובה היום.

שמעון לנקרי: עם כל הכבוד לאישורי התקציב ועם כל הכבוד לכל הוועדות האחרות, של כלכלה וכל זה, היום הסכנה הגדולה במדינת ישראל זה לא הסכנה מחוץ למדינה אלא הסכנה בפנים המדינה, על שנים של הזנחה, שנים של חוסר משילות, שנים על שנים.

שמעון לנקרי: לא נציין איזה ממשלה.

שמעון לנקרי: כולנו מכירים את הנושא.

שמעון לנקרי: אני חושב שדיברו פה לפניי כל כך הרבה אנשים שהמדינה יקרה וחשובה להם, ואני חושב של-99% מאנשי מדינת ישראל או הגרים במדינת ישראל, המדינה חשובה להם.

שמעון לנקרי: יש אחוז אחד שהוא בעצם האחוז שבגלל היעדר המשילות, הוא האחוז שמשתלט על המרחב הציבורי.

שמעון לנקרי: במדינת ישראל, מה לעשות, יש ערים מעורבות שהן בעיקר הסמל של החיים המשותפים במדינת ישראל.

שמעון לנקרי: לא נציין באיזה רמה העיר המעורבת מתפקדת כמעורבת ושוויונית וכבוד הדדי, אבל נגיד שבגרוסו מודו זה המבחן שלנו במדינת ישראל.

שמעון לנקרי: האם זה אפשרי או לא אפשרי?

שמעון לנקרי: יש בערך שבע-שמונה ערים מעורבות שסובלות באמת מאותם דברים שאמרתי וציינתי, שקשורים לכל מה שקורה במדינת ישראל בכלל ובערים המעורבות בפרט.

שמעון לנקרי: אני אגיד שלנהל עיר במדינת ישראל זה לא פשוט.

שמעון לנקרי: לנהל עיר בפריפריה זה קשה.

שמעון לנקרי: לנהל עיר מעורבת בפריפריה זה מסובך ופשוט קשה מאוד.

שמעון לנקרי: אנחנו לא באים ומבקשים עזרה בניהול החינוך, בניהול התרבות, אלא מבקשים דבר שהוא לא בתחום סמכותנו.

שמעון לנקרי: יכול להיות שהגיע הזמן לבחון גם את העניין, כמו בארצות הברית, להעביר לראש הרשות על פי תבחינים ובדיקה, יכולות וכאלה, להעביר לו את הניהול גם של הביטחון, אבל עד שזה יקרה הביטחון הוא באחריות משטרת ישראל.

שמעון לנקרי: אני רוצה להגיד מילה.

שמעון לנקרי: יש משטרה שמתאמצת ורוצה, אבל במדינת ישראל יש משטרה לארבעה או חמישה מיליון תושבים.

שמעון לנקרי: מה לעשות, אנחנו 10 מיליון תושבים.

שמעון לנקרי: אין התאמה בין כמות השוטרים והאמצעים והדרישות ומה שצריך להיות כדי באמת לשמור בצורה מוחלטת כפי שצבא הגנה לישראל שומר על הגבולות.

שמעון לנקרי: זה לא קורה בתוך שטח מדינת ישראל.

שמעון לנקרי: פעם היה נהוג לומר, זה לא אצלנו, זה לא קשור אלינו, זה הם.

שמעון לנקרי: חבר'ה, כל מה שהם, זה בא אלינו בסופו של דבר.

שמעון לנקרי: כל מה שקורה שם, קורה אצלנו, לכן כל הגישה והתפיסה הלא נכונה הזאת שאומרת, זה בינם לבינם, לא רצינית, לא קיימת ולכן כדאי שנדע להתמודד עם זה, ויפה שעה אחת קודם.

שמעון לנקרי: משטרת ישראל חייבת אמצעים מתאימים להתמודד בשנת 2021 עם כל מה שקרה, עם כל המחלות של ה-30 שנים האחרונות, והאמצעים לא עומדים לרשותה.

שמעון לנקרי: אני אתן לכם רק אמצעים אחדים: שב"כ, שזה שירותי הביטחון הכללים, אם לא יכנסו לעבודה בתוך תחומי מדינת ישראל, אין סיכוי למשטרת ישראל להתמודד עם הפשיעה משום שאין להם את האמצעים כדי להתמודד עם הפשיעה שהיא פשיעה ברמה מושרשת.

שמעון לנקרי: אני לא רוצה לדבר על כל מה שקורה במדינה.

שמעון לנקרי: אני מדבר פה על העיר עכו.

שמעון לנקרי: באמת זאת עיר שהובלנו אותה וחיים משותפים.

שמעון לנקרי: יש לי סגן מהתנועה האסלאמית עוד לפני שידעו על מנסור עבאס וממשלת ישראל.

שמעון לנקרי: הוא חי איתי הסגן שלי, כמעט 20 שנה והשותפות פה והמערכות החינוכיות והתרבותיות והדתיות, כולם פה עובדים בשיתופי פעולה.

שמעון לנקרי: מה לעשות שיש נוסחה שצריך לפרק אותה וזה הלאומני-דתי-עברייני.

שמעון לנקרי: כל נזק שיש במגזר הערבי יופנה נגד יהודים באירועים של פרעות.

שמעון לנקרי: זאת האקסיומה.

שמעון לנקרי: אני אומר את זה.

שמעון לנקרי: יכולים לחלוק עליי גדולי המודיעין וגדולי אנשי המשטרה.

שמעון לנקרי: פה אנחנו חיים בתוך עמנו, רואים את זה יום-יום בשוטף.

שמעון לנקרי: יש סיפור שצריך לפרק אותו, שנקרא דתי-לאומני-עברייני.

שמעון לנקרי: החיבור הזה שלא היה אף פעם, קורה בשנים האחרונות יותר ויותר ויקרה עוד יותר בהמשך.

שמעון לנקרי: את הסיפור הזה צריך לפרק.

שמעון לנקרי: את העברייני צריך לפרק.

שמעון לנקרי: את הרשתות החברתיות ואת ההסתה שיש בהקשר ללאומני ודתי צריך לפרק.

שמעון לנקרי: צריך לתת כוחות למשטרה, כוחות של מודיעין, כוחות של אמצעים, כוחות של כוח אדם, כוחות של כוח אדם איכותי.

שמעון לנקרי: זאת הסכנה היום במדינת ישראל.

שמעון לנקרי: היא סכנה לא בגבולות שלנו, היא סכנה בתוך הערים שלנו.

שמעון לנקרי: היא סכנה בתוך המרחב הציבורי של מדינת ישראל.

שמעון לנקרי: רואים את זה בכל מקום.

שמעון לנקרי: זה לא רק בערים המעורבות.

שמעון לנקרי: בכל מקום, בכל שעה אתה רואה את זה ואני חושב שהגיע הזמן, במקום לדבר בעוד ישיבות ועוד ישיבות, לשים את זה על סדר היום.

שמעון לנקרי: לא חינוך, לא תרבות, לא רווחה.

שמעון לנקרי: הכול חשוב.

שמעון לנקרי: זה הכי חשוב.

מירב בן ארי: אני רוצה לשאול אותך מה השתנה מאירועי "שומר החומות" להיום, לאוקטובר, בעיר עכו מבחינת שיטור.

מירב בן ארי: מה קיבלת, אם קיבלת?

מירב בן ארי: משהו השתנה מאז?

שמעון לנקרי: קיבלנו כמובן, רשות המיסים.

שמעון לנקרי: העיר הייתה מצולמת קודם.

שמעון לנקרי: היו לנו 400 מצלמות ברחבי העיר.

שמעון לנקרי: זאת עיר שהיא מאובטחת ומצולמת.

שמעון לנקרי: יש לנו מוקד עירוני שעולה לעיריית עכו 10 מיליון שקל בשנה.

שמעון לנקרי: יש לנו משטרה עירונית שמשתפת פעולה עם מכפילת כוח למשטרה, אבל במבחן התוצאה, אמר פה בחור מקסים קודם.

שמעון לנקרי: במבחן התוצאה שהיה צריך את האנשים למנוע את מה שקרה, לא היו אנשים, לא היו הכוחות, לא היו אמצעים, לא היה מי שיעמוד נגד הגל של השריפות שהיו פה בעיר העתיקה, של נכסים של יהודים.

שמעון לנקרי: זה לא היה.

שמעון לנקרי: הביטחון פה, מביטחון שהיה ברמה טובה, ירד לרמת אפס.

שמעון לנקרי: אני חושב שכדי להרים את הביטחון עשינו המון פעולות בארבע

שמעון לנקרי: ה-חמישה חודשים האלה ובאמת השקט חוזר.

שמעון לנקרי: היה פסטיבל עכו שעבר פה בהצלחה גדולה, אבל זה לא מה שהיה קודם.

שמעון לנקרי: האמון בין התושבים נפגם.

שמעון לנקרי: אצלי היה דרך של באמת שותפות אמיתית, של כבוד הדדי, של רצון לעשות ביחד, של אמונה.

שמעון לנקרי: אני עדיין מאמין שאפשר לחיות בערים מעורבות בצורה מכובדת.

שמעון לנקרי: מדברים על חינוך, בריאות.

שמעון לנקרי: חבר'ה, זאת הבעיה הגדולה היום של מדינת ישראל בכלל ושל הערים המעורבות בפרט ושל המרחב הציבורי.

שמעון לנקרי: זאת הבעיה.

שמעון לנקרי: הבעיה היא החוסר משילות, חוסר הביטחון.

שמעון לנקרי: הגיע הזמן באמת אחרי כל כך הרבה שנים של הזנחה, להתכנס ולהגיד, חבר'ה, עד כאן.

שמעון לנקרי: אתן דוגמה.

שמעון לנקרי: האנשים שנעצרו, חלקם שוחררו.

שמעון לנקרי: הענישה חלשה.

שמעון לנקרי: בתי המשפט מוותרים.

שמעון לנקרי: במקום לתת עונשים כבדים, אנשים יודעים שהם יוצאים.

שמעון לנקרי: נכנסים בדלת מסתובבת ויוצאים, אז גם המשטרה עם כל הכוחות שלה לא יכולה.

שמעון לנקרי: צריך לעשות רפורמה בשיפוט, בעונשים.

שמעון לנקרי: אי אפשר להמשיך ולהתנהל ככה.

שמעון לנקרי: האירוע הבא שאני מקווה שלא יקרה, יהיה פי אלף יותר חמור מהאירוע שעברנו.

שמעון לנקרי: פי אלף, לא כי אני נביא זעם, אלא כי אני יודע, אני חי פה, אני רואה מה קורה במדינת ישראל, מה קורה בתוך הערים.

שמעון לנקרי: זה יהיה פי אלף יותר חמור ולכן צריך להתארגן שעה אחת קודם, לעשות רוויזיה בכל עניין ובכל דבר: בכוח אדם, באמצעים, בשיפוט, בעונשים, הכול כולל הכול.

שמעון לנקרי: כל אזרחי מדינת ישראל צריכים לחוש ביטחון, יהודים כערבים.

שמעון לנקרי: כולם ככולם.

מירב בן ארי: תודה רבה ראש עיריית עכו, שמעון לנקרי.

יוסי הרוש: אני יכול לסיים בעוד משפט?

מירב בן ארי: אתה רוצה ששמעון ישמע?

יוסי הרוש: כן, למה לא.

יוסי הרוש: שמעון חבר.

מירב בן ארי: אוקיי.

יוסי הרוש: אני רוצה להגיד רק עוד נקודה אחת חשובה שאנחנו נלחמים עליה הרבה זמן, זה שהמדינה מקבלת הרבה החלטות לחברה הערבית, והערים המעורבות תמיד יוצאים החוצה ולא נחשבות בתוך הפול הזה.

יוסי הרוש: אתן לך דוגמה קטנה.

יוסי הרוש: אנחנו בלוד, יש לנו 86,000 תושבים, מתוכם למעלה מ-25,000 תושבים מהחברה הערבית.

יוסי הרוש: אנחנו היישוב הערבי השמיני בגודלו בישראל.

יוסי הרוש: אם אני לוקח עכשיו אום אל פאחם, טייבה, לוד, היישוב השמיני בגודלו במדינה כיישוב ערבי, אבל שום החלטת ממשלה לא מתקבלת.

יוסי הרוש: אני אתן דוגמה הכי פשוטה.

יוסי הרוש: אני רושם ילד מהחברה הערבית בבית ספר יהודי.

יוסי הרוש: הוא לא רוצה להיות בבית ספר ערבי, הוא רוצה להיות בבית ספר יהודי.

יוסי הרוש: כל המשאבים של הילד הזה בבית הספר הולכים לילד מהחברה הערבית, למה?

יוסי הרוש: כי הילד לא יודע את השפה, אז יש לי שכבה שלמה בכיתות א-ב עם 10–15 ילדים מהחברה הערבית.

יוסי הרוש: כל השכבה מפסידה כי כל השעות שלהם הולכים אליהם.

יוסי הרוש: כשאנחנו באים למדינה, אומרים, אתה לא יישוב ערבי.

יוסי הרוש: מה זה לא יישוב ערבי?

יוסי הרוש: ומה עם הילד?

יוסי הרוש: הוא יתום?

יוסי הרוש: כל הזמן מתייחסים אלינו, אתם תקבלו החלטה בערים מעורבות.

מירב בן ארי: לא, לא, אתה צודק.

מירב בן ארי: אני כבר שם.

מירב בן ארי: יש לנו על זה הרבה שיחות גם בגלל עכו וגם בגלל לוד.

מירב בן ארי: אני חושבת שההתנהלות צריכה להיות אחרת.

מירב בן ארי: חבר הכנסת אבי מעוז, בבקשה.

אבי מעוז: תודה רבה.

אבי מעוז: ראשית, אני רוצה לחזק את ידי תושבי לוד, תושבי עכו שעמדו במתקפות באמת אלימות, ומחזיקים ובגבורה גדולה.

קריאה: תושבי רמלה גם.

מירב בן ארי: גם רמלה.

מירב בן ארי: תיכף גם נגיע לראש עיריית רמלה.

אבי מעוז: גם רמלה, גם יפו.

אבי מעוז: אתה צודק לגמרי.

אבי מעוז: דבר שני, אני רוצה לחזק את ידי השוטרים וכוחות הביטחון שעסקו במלאכה.

אבי מעוז: דבר שלישי, גבירתי היושבת-ראש, חברת הכנסת מירב בן ארי, יישר כוח על הדיון הזה ובאמת ברכות.

אבי מעוז: אני חושב שזה דיון חשוב.

אבי מעוז: אני רוצה להתמקד במה שאני חושב כעיקר.

אבי מעוז: אני מכיר את ראש עיריית עכו מתקופתי כמנכ"ל משרד הפנים, משרד השיכון, וגם את יוסי הרוש מהתקופה ההיא.

אבי מעוז: אני רוצה לתת עצה לממשלה אבל זה בסוף דבריי.

אבי מעוז: שמענו הרבה מנציג המשטרה, אני לא ספרתי אבל אני חושב שעשרות פעמים הוא הזכיר את המילה הפס"ד, הפרות סדר.

אבי מעוז: אני לא הבנתי ממנו מתי זה עובר בפועל, בשטח.

אבי מעוז: מי אחראי ומתי ואיפה יש תפיסה סדורה למשטרה, שמתחילה מדרגי הפיקוד הגבוהים ומגיע עד השוטרים בשטח?

אבי מעוז: מתי אירועים אלימים עוברים מהגדרה של הפס"ד, הפרות סדר להגדרה של אירועי ירי ופיגועים, להתקוממות אלימה?

אבי מעוז: מתי זה עובר לשם?

אבי מעוז: לפי דעתי, אני לא יודע ואני אשמח לשמוע שאני טועה, אבל אני חושב שאין למשטרה משנה סדורה, תורת לחימה כתובה, סדורה, באיזה דרג פיקודי מקבלים את ההחלטה שעכשיו עוברים מאירועי הפס"ד לאירועי התקוממות אלימה.

אבי מעוז: אני חושב שזאת הנקודה העיקרית, למה?

אבי מעוז: כי המשטרה מדברת בהפס"דים.

אבי מעוז: להפרות סדר באמת, הפתרונות הראויים זה פערים בסד"כ ופערים בתקציב.

אבי מעוז: תשלימו להם את הפערים בתקציב, תשלימו להם את הפערים בסד"כ, הם ידעו לטפל בהפרות סדר.

אבי מעוז: זה תפקידה של המשטרה.

אבי מעוז: לא שמעתי ואני חושב שזה לא קיים, השיח הזה שם במשטרה.

אבי מעוז: לא שמעתי על הפערים בתודעה.

אבי מעוז: הפערים בתודעה זה היכולת להפנים.

אבי מעוז: רבותיי, מה שקרה ב"שומר החומות" זה התקוממות אלימה של חלק מערביי ישראל נגד המדינה, ולזה צריך לכתוב תורת לחימה של המשטרה.

אבי מעוז: אני מסכים לגמרי עם מה שאמר ראש עיריית עכו.

אבי מעוז: מסכים איתו לחלוטין.

אבי מעוז: אם לא יכניסו את השב"כ לטיפול בערים המעורבות, לא יחזור הביטחון האישי.

אבי מעוז: השב"כ צריך להיכנס.

אבי מעוז: מי עומד בראשות השב"כ?

אבי מעוז: זה ראש הממשלה.

אבי מעוז: תיכף אני אתן עצה מניסיוני בעבר לראש הממשלה.

אבי מעוז: למרות שהוא בקואליציה ואני באופוזיציה, אני אתן לו את העצה הזאת על מנת להועיל לעיר לוד, להועיל לעיר עכו, להועיל לעיר רמלה וכל הערים המעורבות.

אבי מעוז: אנחנו צריכים להשלים את הפערים בתודעה ואני חושב שזה העיקר.

אבי מעוז: עכשיו אני רוצה לקצר לפי בקשתך ואני רוצה לתת הצעה לממשלה.

אבי מעוז: בתקופתי כמנכ"ל משרד הבינוי והשיכון, זה היה בשנת 2001 עד 2005, ראש הממשלה דאז אריאל שרון, הקים בראשותו צוות שרים, אבל היה פורום של ראש הממשלה וכמעט כל מנכ"לי משרדי הממשלה, וראש הממשלה לקח לטיפול את העיר עכו ואת העיר לוד, נכון?

אבי מעוז: אתה זוכר, יוסי.

יוסי הרוש: נכון.

יוסי הרוש: היו 11 ערים ואנחנו נשארנו.

אבי מעוז: העיר עכו והעיר לוד.

אבי מעוז: מה זה אומר טיפול ממשלתי רצוף?

אבי מעוז: כל מה שיוסי ביקש, היה פעם בחודש ישיבה בראשות ראש הממשלה.

אבי מעוז: פינינו יום שלם לצורך הישיבה הזאת, והוא היה יושב פעם אצלו בלשכה, פעם בעיריית לוד.

אבי מעוז: פעם הוא בא לסיור בלוד, פעם הוא בא לסיור בעכו.

אבי מעוז: פעם הוא בא לעיריית עכו וישב שם עם ראש העיר המנוח, נדמה לי, בירן.

אבי מעוז: היה יושב והיו מכינים לו תיק, ואם אחד ממנכ"לי משרדי הממשלה היה מעז לומר, עוד לא עשיתי מה שהטלת עלינו לפני חודש, אז ראש הממשלה ידע לדפוק על השולחן כמו שהוא ידע לעשות.

אבי מעוז: תראי, זה טוב שזה בא אלינו וזה טוב שאנחנו חברי הכנסת אבל אנחנו יודעים שהביצוע הוא אצל הממשלה.

אבי מעוז: ראש הממשלה נפתלי בנט רוצה להצליח בנקודה הזאת.

אבי מעוז: אני מוכן לסייע לו בנקודה הזאת כי אני חושב שהנקודה הזאת היא קריטית לקיומנו כמדינת ישראל, מדינת לאום של העם היהודי.

אבי מעוז: קח אצלך, תכנס את כל המנכ"לים פעם בחודש ישיבת מעקב.

אבי מעוז: דפוק על השולחן כשאחד המנכ"לים לא עשה, ואני חטפתי צעקות בזמנו בתור מנכ"ל, וככה הדברים התקדמו בלוד והדברים התקדמו בעכו, וברוך השם נבנתה, אלא מה, זה היה לפני 20 שנה.

אבי מעוז: עבר מאז הרבה זמן.

יוסי הרוש: וגם קרו הרבה דברים טובים.

מירב בן ארי: תודה.

יוסי הרוש: אני רציתי משפט לאבי מעוז, שאתמול היינו במשרד ראש הממשלה, עיריית לוד.

יוסי הרוש: הייתה לנו ישיבת עבודה ראשונה עם מנכ"ל משרד ראש הממשלה בהוראת ראש הממשלה, לקחת את לוד להחלטת ממשלה ואחרי זה גם עם ערים מעורבות אבל קודם כל את לוד.

יוסי הרוש: אתמול הייתה לנו ישיבה עם מנכ"ל המשרד.

יוסי הרוש: הייתה ישיבה מעולה ואני מקווה באמת שהם יאמצו את הפגישה של אחת לחודש עם מנכ"לי משרדים שהם עכשיו עושים שולחן עגול.

מירב בן ארי: תודה.

מירב בן ארי: חבר הכנסת יום טוב, בקשה.

יום טוב חי כלפון: תודה, גבירתי יושבת-הראש, אני רוצה להודות לך על הדיון החשוב הזה.

יום טוב חי כלפון: למרות דיונים מקבילים, באתי במיוחד לדיון הזה כי באמת זה בנפשנו מה שדנים פה היום, מה שקרה ב"שומר החומות".

יום טוב חי כלפון: אני רוצה דווקא להמשיך מהנקודה המאוד נכונה שהועלתה על ידי חבר הכנסת אבי מעוז בנוגע לתפיסה.

יום טוב חי כלפון: לפני שניכנס לפרטים, צריך קודם כל לדבר על התפיסה, על רוח המפקד, על התודעה.

יום טוב חי כלפון: לי אישית מאוד הפריע האמירות כמו הפרדה בין הניצים.

קריאה: טרוריסטים משני הצדדים.

יום טוב חי כלפון: כן, טרוריסטים משני הצדדים.

יום טוב חי כלפון: הנטייה להעמיד את הפורעים הלאומניים שבאו בעצם כסוג של קבוצת תמיכה לחמאס במקביל למבצע בעזה, ושיצאו לפעול נגד היהודים ברחובות, ולשים את זה על אותו משקל מתגובות מאוד מעטות שהיו, של חלק מהאזרחים היהודים, אז הדבר הזה מאוד מפריע לי.

יום טוב חי כלפון: הרבה פה הזכירו את הזיכרונות שלהם מהביקורים שלהם בערים המעורבות.

יום טוב חי כלפון: אני דווקא אזכיר כאן את מה שראיתי בטלוויזיה, זה הבכי של העיתונאית שירין אביטן כהן באולפן כאן 11, שבעצם היא ראתה שהדיווחים ניסו להיות אובייקטיביים, מצד אחד מראים ערבים, אחרי זה מראים יהודים, שחלילה לא נחשוב שיש פער בין שתי האוכלוסיות ושבעצם מדובר בשני צדדים שמתקוטטים, כביכול אנחנו פה ניטרליים.

יוסי הרוש: אבל יש פער מאוד משמעותי בהתנהלות ובהתנהגות שהייתה.

יום טוב חי כלפון: בדיוק.

קטי קטרין שטרית: התקשורת חד משמעית הציגה את זה.

קטי קטרין שטרית: אמרו, רמת אשכול, שיש מתנחלים שהגיעו.

קטי קטרין שטרית: אני גרתי ברמת אשכול ברחוב החשמונאים 8/28.

קטי קטרין שטרית: גרתי שם למעלה מ-30שנה.

קטי קטרין שטרית: עם כל הכבוד, זה לא שכונה ערבית.

יום טוב חי כלפון: תודה, חברת הכנסת שטרית.

יום טוב חי כלפון: אני רוצה להמשיך מכאן.

יום טוב חי כלפון: אחרי זה גם התחלנו לשמוע שכביכול המקור למהומות זה הימצאותם של גרעינים תורניים באותן ערים מעורבות.

יום טוב חי כלפון: חברים, אנחנו מאבדים את הנקודה.

יום טוב חי כלפון: יש פה לצערנו סכסוך ערבי-ישראלי שמשתולל פה למעלה מ-100 שנים וזה עוד פרק בסכסוך הזה, סכסוך על רקע לאומני, על רקע דתי, ואין כאן איזשהו עניין, סליחה שאני אומר, עניין אזרחי.

יום טוב חי כלפון: אין כאן מהומות שהיו למשל אצל כל מיני קבוצות מיעוט.

יום טוב חי כלפון: אני בא מתחום העלייה והקליטה, ראינו את זה אצל חלק מהעולים מאתיופיה בעבר.

יום טוב חי כלפון: זה לא המקרה פה.

יום טוב חי כלפון: זה לא הפנתרים השחורים.

יום טוב חי כלפון: יש פה מלחמה בין יהודים וערבים, לצערנו, מחוץ לגבולות ישראל ובתוך ישראל.

יום טוב חי כלפון: יש פה לצערנו חלק קטן ברוך השם, מהאוכלוסייה הערבית במדינת ישראל שמזדהה עם הצד השני לסכסוך, עם הצד הערבי.

יוסי הרוש: זה לא עוזר לי שזה מיעוט.

יוסי הרוש: מרבית תושבי לוד היום חוששים לצאת לרחוב.

יום טוב חי כלפון: אני לא אכנס לדיון הזה.

יום טוב חי כלפון: לשמחתי אני כן תופס שמתוך ה-2 מיליון או 20% מהאוכלוסייה שהיא לא יהודית במדינת ישראל, הרוב המוחלט שומר חוק ולא מתכוון פה לפגוע ביהודים, לכן לפני שניכנס לפרטים צריך להחזיר כאן את הנקודה.

יום טוב חי כלפון: לא היה כאן סיפור של הפרדה בין הניצים.

יום טוב חי כלפון: היו כאן פרעות לאומניות בדיוק כמו תרפ"ט ובדיוק מה שקרה פה ב-36' ובדיוק כמו האינתיפאדה הראשונה והשנייה ואירועי אוקטובר וכו'.

יום טוב חי כלפון: היו כאן פרעות לאומניות ומרגע שאנחנו מתחילים מהנקודה הזאת, הכול ימשיך הלאה בנוגע לשימוש בנשק חם, לכניסת כוחות מג"ב וכוחות צה"ל ולכל האמצעים שצריך לנקוט.

יום טוב חי כלפון: אם אתה מבין שמה שקרה בלוד, ברמלה, בעכו, ביפו זה בדיוק מה שקורה בג'נין, בשכם, מרגע שהבנו שזה אותו דבר, אז אנחנו נוכל לפעול ולטפל בדברים בצורה הראויה.

יום טוב חי כלפון: אני מאוד מודה, גבירתי יושבת-ראש הועדה.

מירב בן ארי: תודה רבה.

מירב בן ארי: בקשה, ראש עיריית רמלה, מיכאל וידל.

מיכאל וידל: אנחנו בכנס תאגידים באילת, אז מאילת הרחוקה והחמימה אני אומר שלום.

מיכאל וידל: אני לא רוצה להאריך.

מיכאל וידל: אני מצטרף לדבריהם של חבריי, יוסי הרוש מלוד, שמעון לנקרי, ראש עיריית עכו, לכל מילה.

מיכאל וידל: הייתי מוסיף מספר דברים קטנים.

מיכאל וידל: חשוב לנו מאוד שבערים המעורבות התקצוב יהיה שונה מערים רגילות.

מיכאל וידל: לא דין רמלה כדין יבנה ולא דין רמלה כדין גבעתיים.

מיכאל וידל: ערים מעורבות, עוד יותר שוטרים, כי אם פעם-פעמיים דיברתי עם אמיר אוחנה ואני זוכר שהוא נתן להטמיע את זה, שאם קובעים כמות שוטרים בתחנה, דוגמה שוטר לכל 1,000 נפש, אז זה לא נכון לעשות את זה.

מיכאל וידל: בערים מעורבות צריכים לעשות, סתם דוגמה, לכל 500 נפש, ובערים לא מעורבות פחות.

מיכאל וידל: עובדה, כל פעם שיש טיפה מהומות או טיפה רעש, מביאים לנו מכל התחנות באזור.

מיכאל וידל: מפקד המחוז שאני בקשר איתו יום-יומי נותן הוראה, מביאים מיבנה, מביאים מגדרה, מביאים משאר הערים, אז למה שלא יהיה קבוע אולי יותר שיטור, יותר מצלמות, וכל זה ערים כמונו, כמו לוד, רמלה ועכו, 4 סוציו אקונומי, לא יכולים לממן.

מיכאל וידל: למרות זאת שמנו כבר 200 מצלמות במימון שלנו פנימי, סיוע קטן של המשרד לביטחון פנים.

מיכאל וידל: אנחנו לא יכולים לעשות את הדברים האלה לבד.

מיכאל וידל: זה תפקידה של הוועדה.

מיכאל וידל: אנחנו לא צריכים לחכות לעוד מקרה.

מיכאל וידל: גם אם יקרה מקרה, אז יש כוח במקום, לא צריכים לחכות עכשיו שיבואו 1,000 שוטרים ויעזרו לנו, ולא צריכים בעקבות איזה אסון להביא מצלמות.

מיכאל וידל: צריכים עכשיו לעשות דברים.

מיכאל וידל: צריכים לעשות חבילה לערים המעורבות.

מיכאל וידל: לא בושה להגיד את זה.

מיכאל וידל: אני אומר לך, אנחנו רמלה פחות מכולם.

מיכאל וידל: יש לנו עיר מצוינת, יש לנו עיר טובה, יש לנו חיים משותפים טובים אבל למרות זאת באו גורמים בחוץ והתסיסו את גורמי הפנים.

משה שטה: יש לך תושב שנרצח ברמלה, איך אתה אומר שהכול בסדר?

משה שטה: אני לא מצליח להבין.

משה שטה: אני חבר מועצה ברמלה.

משה שטה: יש לך אזרח, תושב שנרצח בעיר, אז איך אתה אומר שהכול בסדר?

מיכאל וידל: איזה אזרח נרצח בעיר?

משה שטה: דסטאו ביסט.

משה שטה: איך אתה יכול להגיד שהכול בסדר?

מיכאל וידל: מה זה קשור?

משה שטה: איך אתה יכול להגיד שהכול בסדר כשתושב עיר נרצח?

משה שטה: אני לא מצליח להבין את זה.

מיכאל וידל: אל תנסה לבוא ולהגיד.

מיכאל וידל: רמלה, תוך יומיים גמרה את המהומות, ולמרות זאת אסור שיקרה כאן יומיים מהומות.

מיכאל וידל: רמלה לא כמו כל הערים.

מיכאל וידל: אל תנסה לבוא להגיד.

מיכאל וידל: נרצח אזרח.

משה שטה: חמי נרצח, מחילה, מה זאת אומרת?

משה שטה: איך אתה יכול להגיד שאין?

קריאה: יש קטע כזה כנראה שראשי ערים רוצים לשדר שהעסקים כרגיל ושהכול טוב.

משה שטה: אתה משדר עסקים כרגיל כאילו לא קרה כלום.

משה שטה: תושב שלך בן 74, חמי, יצא ללוות את אורחיו והוא נרצח על רקע לאומני.

משה שטה: איך אתה יכול להגיד שהכול מתנהל כמו שצריך?

קריאה: זה אולי יפריע לו להיבחר עוד פעם.

משה שטה: איך אפשר להגיד את זה?

משה שטה: אני לא מצליח להבין את זה, ועוד אתה אומר בוועדה בכנסת שהכול בסדר?

מיכאל וידל: כי אני אומר את האמת.

משה שטה: מה אתה עשית כדי שהאזרח שלך שנרצח, שייתפס?

משה שטה: מה אתה עשית, אדוני ראש העיר?

מיכאל וידל: אל תנסה להסית את כל הדבר הזה.

מיכאל וידל: מי שרצח אותו ישלם את כל - - -

משה שטה: ישלם, כן.

משה שטה: בינתיים ארבעה חודשים וחצי ואף אשם לא נעצר.

משה שטה: איך אתה יכול להגיד כזה דבר?

מיכאל וידל: אז תגיד למשטרה.

מיכאל וידל: אני משטרה?

מיכאל וידל: מה אתה בא אליי?

מיכאל וידל: תגיד את זה למשטרה.

משה שטה: אוקיי, אבל אז אל תגיד שהכול בסדר.

מיכאל וידל: הכול טוב לעומת ערים אחרות.

מירב בן ארי: סליחה אדוני, אבל ששניכם צועקים, לא מבינים לא אותך ולא אותו.

מירב בן ארי: אתה תדבר.

מירב בן ארי: הנה, גם עכשיו אני לא מבינה.

מיכאל וידל: הכול טוב לעומת ערים אחרות.

מיכאל וידל: זה מה שאמרתי ואל תמציא שקרים.

מיכאל וידל: זה מה שהיה ברמלה.

מיכאל וידל: עצרנו את זה אחרי 48 שעות או 72 שעות.

מיכאל וידל: זה מה שאמרתי.

מיכאל וידל: לא אמרתי שאין בעיות.

מיכאל וידל: עובדה, ביקשתי עוד שוטרים.

מירב בן ארי: להיפך, כן.

מיכאל וידל: ביקשתי עוד כוחות, ביקשתי עוד מצלמות שלא יקרה גם מקרים, אבל רמלה לא כמו שאר הערים.

מיכאל וידל: אל תנסה לעשות מאיתנו שיקאגו.

מיכאל וידל: זה לא נכון.

מיכאל וידל: זה מה שאמרתי.

מיכאל וידל: תודה רבה לכם.

מירב בן ארי: המסר ברור.

מירב בן ארי: תודה רבה, מיכאל.

מיכאל וידל: תודה רבה לך.

מירב בן ארי: נשחרר אותך לכנס שלך.

מירב בן ארי: חבר הכנסת עמיחי שיקלי, בקשה.

עמיחי שיקלי: קודם כל תודה.

עמיחי שיקלי: אני חושב שההיעדרות של השר לביטחון פנים, מפכ"ל המשטרה, בכירי משטרת ישראל, נציגי שב"כ, משרד ביטחון ופרקליטות, מדיון על אחד האירועים הביטחוניים החמורים בתולדות המדינה, ההיעדרות הזאת מבטאת זלזול בחומרת האירועים, זלזול בכנסת ישראל, זלזול באזרחי ישראל.

מירב בן ארי: שיקלי, אני שחררתי את המפכ"ל ואת השר, ורמ"ח מבצעים שנמצא כאן הוא דמות מספיק בכירה במשטרה כדי לענות.

עמיחי שיקלי: בזום זה לא מספיק, סלחי לי.

מירב בן ארי: הוא נמצא כאן לאורך כל הדיון.

עמיחי שיקלי: מילא שמשטרת ישראל נעדרה מרחובות, רמלה ולוד במהלך האירועים.

עמיחי שיקלי: מילא שהיא נעדרה מסמטאות העיר העתיקה בעכו ומכבישי הנגב וכבישי משגב.

עמיחי שיקלי: מילא שעד כה לא טרחתם להגיש לציבור תחקיר מקיף, דין וחשבון לאירועים האלה.

עמיחי שיקלי: מילא שאף מפקד משטרה לא לקח אחריות ואף אחד לא פוטר ולא שילם, לא מפקד עכו ולא מפקד רמלה ולוד, אבל לפחות תאזרו אומץ ולעמוד פה בנוכחות מכובדת, בנוכחות מסודרת.

עמיחי שיקלי: האירועים שמכונים בטעות "שומר החומות", הציבור בכלל לא קורא להם שומר החומות, הוא קורא להם מאורעות תשפ"א, רמז לימים בהם לא הייתה לנו מדינה, כי לא היו שומרי חומות בחודש מאי במדינת ישראל, כי שומר החומות נרדם בשמירה.

עמיחי שיקלי: שירות ביטחון כללי כשל כשל חמור בהבנת חומרת ההסתה והתסיסה בשטח.

עמיחי שיקלי: משטרת ישראל והעומד בראשה נרדמו בשמירה והם עוד לא התעוררו.

עמיחי שיקלי: הם עוד לא התעוררו.

עמיחי שיקלי: כשמגיע לפה לכנסת מפכ"ל ואומר, תוך יומיים האירועים הסתיימו בלי נפגעים, אני תופס את הראש ואומר, אנחנו חיים באותה מדינה?

עמיחי שיקלי: תתייצב, תעמוד בפני משפחת יהושע ותתנצל.

עמיחי שיקלי: יגאל יהושע נרגם על ידי פורעים, מחבלים מלוד שרגמו אותו באבנים, חיסלו אותו.

עמיחי שיקלי: משפחת הר-אבן, חתן פרס ביטחון ישראל, אדם שנשרף בעכו על ידי מחבלים ערבים תושבי עכו, שחברי כנסת עלו לרגל אחר כך לחזק אותם, וחמור מכל מה שקורה עם דסטאו ביסט ברמלה, שעד עכשיו המשטרה ממסמסת את החקירה ולא יודעת לתת תשובות מה קורה עם העניין הזה.

עמיחי שיקלי: אי אפשר בלי לדבר גם על מערכת המשפט, מערכת המשפט שלא נמצאת כאן.

עמיחי שיקלי: איך אנחנו נטפל בזה בלי ענישה חמורה?

עמיחי שיקלי: איך אנחנו נטפל בלי שתהיה התייחסות לדברים האלה גם מצד הפרקליטות, גם מצד שופטים?

עמיחי שיקלי: שימו לב רגע לאחריות.

עמיחי שיקלי: קודם כל ראשי המסיתים, האנשים שקראו לאינתיפאדה זה אנשים שיושבים פה בכנסת.

עמיחי שיקלי: עמד איימן עודה וקרא לשב"ב הפלשתיני לצאת לאינתיפאדה, והוא עוד יושב בכנסת ישראל בניגוד מוחלט לחוק יסוד הכנסת, ואחריו עוד חברי כנסת כמו כסיף ותומא סלימאן ואחמד טיבי, תומכי טרור.

עמיחי שיקלי: דבר שני זה שופטים שיושבים במחוזי בבאר שבע ובמקומות אחרים והם סוללים את הדרך למהומות האלימות הבאות, ואני אציין את שמם: נאסר אבו טאהא, שופט במחוזי בבאר שבע משחרר אנשים שלקחו חלק בוונדליזם חמור, במעשי חבלה, בלינצ'ים, למה?

עמיחי שיקלי: כי השטח נרגע.

עמיחי שיקלי: יריב בן דוד משחרר מחבלים שהשליכו בקבוקי תבערה.

עמיחי שיקלי: למה?

מירב בן ארי: שיקלי, אני מבקשת ממך, אתה אומר דברי זעם מאוד נכונים.

עמיחי שיקלי: לא דברי זעם, עובדה.

מירב בן ארי: אבל קרה בעבר שחברי כנסת קראו נגד שופטים, מה שגרם לסכנה לחיים שלהם, ולכן אני מבקשת ממך כי אתה אדם נבון, תפסיק.

מירב בן ארי: אתה קורא לחברי כנסת, יושבים כאן, לצורך העניין איימן עודה והתמונה באמצע השבוע על חומות בכותל, כנראה הבין את ההשלכות של התמונה ובחר.

מירב בן ארי: אני מבקשת ממך לא להקריא את השמות של השופטים מהמחוזי.

מירב בן ארי: זה לא מתאים.

מירב בן ארי: אגב, אני מוכרחה להגיד לך שלפחות מנשיאת בית המשפט המחוזי, גם שם חסרים שופטים כדי לנהל את התיקים.

מירב בן ארי: אל תעשה את זה.

עמיחי שיקלי: המהות היא ששופטים משחררים אנשים.

מירב בן ארי: אתה יכול לדבר על המהות.

עמיחי שיקלי: זה המהות.

מירב בן ארי: אני מסכימה איתך.

עמיחי שיקלי: האנשים האלה זה אנשים שהם אנשים במעמד ציבורי רם.

עמיחי שיקלי: יש להם אחריות.

עמיחי שיקלי: הם לא יכולים לשחרר אנשים שלקחו חלק במעשי לינץ', טוב, השטח נרגע, בוא נשחרר אותם.

עמיחי שיקלי: אני רוצה לדבר גם על הפרקליטות.

עמיחי שיקלי: אני הצגתי לפרקליטות, דרשתי תשובות, איימן עודה מסית.

עמיחי שיקלי: כתבתי להם.

עמיחי שיקלי: אמרתי, אני רוצה שתחקרו.

עמיחי שיקלי: עד היום, עברו מאז חודשים, אפילו לא טרחו להשיב במייל.

עמיחי שיקלי: אותו כנ"ל על השייח' הזה ברמלה, אדם בשם אלבז.

קטי קטרין שטרית: אלבז בלוד.

עמיחי שיקלי: גם הוא מסית.

עמיחי שיקלי: נשלח למעצר בית, ממשיך להסית.

קריאה: אבל הוא מסית כבר 15 שנה.

קריאה: איפה היינו 15 שנה?

עמיחי שיקלי: הפרקליטות מתעלמת מפניות של חברי כנסת בנושאים של הסתה.

עמיחי שיקלי: היא התעלמה מהפנייה על אלבז.

עמיחי שיקלי: לא ענו אפילו למייל, שום דבר, והיא לא נותנת דין וחשבון לציבור, כמה כתבי אישום הוגשו, כמה הרשעות יש.

עמיחי שיקלי: אני חושב שמה שהכי חשוב זה שנקיים דיון חוזר.

מירב בן ארי: דיון המשך.

עמיחי שיקלי: דיון המשך שיהיה רציני, עם אנשים שמגיעים.

עמיחי שיקלי: גם משרד הביטחון, העובדה שלא נשלחו כוחות צה"ל, כוחות מג"ב בהיקפים הנדרשים כדי לדכא את המהומות, משרד הביטחון גם אחראי לדבר הזה.

עמיחי שיקלי: זה שמגיע לפה נציג משרד ביטחון ומדבר על פינוי אשפה, זה פשוט הזיה.

מירב בן ארי: לא, זה נציג של רח"ל והוא מתעסק בזה.

עמיחי שיקלי: הזיה, סליחה.

מירב בן ארי: בסדר שיקלי, הנקודה ברורה.

מירב בן ארי: חבר הכנסת אופיר סופר.

אופיר סופר: גבירתי יושבת-הראש, אני רוצה לחזק אותך על המשימה החשובה שלקחת, להוביל את הוועדה הזאת.

אופיר סופר: דיברנו על זה גם כן לפני כן.

אופיר סופר: אני רוצה לומר לך שבעניין הזה, בטח אחרי הדברים החריפים שהשמיע חברי, עמיחי שיקלי, התחושה שלי שאת לבד בעניין הזה.

אופיר סופר: אני אסביר למה.

אופיר סופר: אתמול יצאה הודעה מבישה מלשכת ראש הממשלה על כך שצה"ל והשב"כ השתתפו באיסוף הנשק בערים המעורבות.

אופיר סופר: השב"כ זה דבר פשוט, טריוויאלי שצריך להיות.

אופיר סופר: להכניס את צה"ל לתוך הסיפור הזה, בוודאי כשמדובר פה באירוע מאוד מורכב, למי שמבין מהן הסמכויות של צה"ל, להוציא כזאת הודעה מלשכת ראש הממשלה על הראש של צה"ל זה פשוט זלזול באינטליגנציה של הציבור הישראלי, וזה מה שמעיד שראש הממשלה מתייחס לכל האירוע הזה כגימיק אחד גדול ובגלל זה אנחנו לא רואים שום דבר רציני שקורה.

אופיר סופר: אני רוצה לומר לך משהו שעלה פה וראיתי שעלה בצורה מאוד סדורה ומאוד ברורה, רק אני רוצה לקרוא לילד בשמו.

אופיר סופר: כולם דיברו פה על העניין של שינוי התודעה.

אופיר סופר: לאחר אירועי מנהרת הכותל, אני חושב שגם את חווית את השנים האלו בצבא, את 96', זה היה שלב שחטפנו את הבומבה אחרי אוסלו.

אופיר סופר: החיילים בשטח, אני זוכר את זה אז כמ"מ צעיר, היו מאוד נבוכים אל מול הוראות פתיחה באש, אל מול המדיניות שצה"ל היה בתוכה אז עמוק בעקבות הסכמי אוסלו, ואז הוגדרה פקודה מאוד ברורה, קראו לה היפוך קערה, קרי שינוי תודעתי שאנחנו יודעים שאנחנו מתנהגים אחרת.

אופיר סופר: זה כבר לא הבט"ש, זה כבר לא פעילות שוטפת במקרה שלנו של משטרת ישראל, אלא זה מעבר למצב לחימתי על מלא.

אופיר סופר: אני אומר את זה כי האסימון הזה כנראה לא נפל, כי כשהסתובבנו כולנו בלוד וברמלה ובעכו, ואני יכול לומר שבלוד ראיתי מניסיוני האישי, אני הייתי בלוד, הייתי נוכח לאירוע שמסתובבת חוליית ירי ומבצעת ירי קבוע באזור המכינה שם, וריבונו של עולם, אתה שואל את עצמך איפה היחידה ללוחמה בטרור?

אופיר סופר: איפה יחידות הגדעונים?

אופיר סופר: כל מיני יחידות אחרות שמשטרת ישראל יכולה להביא אותם, ואני מניח שהיה להם עוד תפקידים במקומות אחרים, בעזה וכו', אבל אני חושב שבסנכרון נכון אם משטרת ישראל הייתה מתייחסת לזה נכון, חוליית הירי הזאת הייתה מסוקלת.

אופיר סופר: זה דבר שאני אומר לך, הוא מבייש.

אופיר סופר: ההתנהלות שם לא ביישה את טול כרם בתקופת טרום "חומת מגן".

אופיר סופר: היא לא ביישה את שכם באותה תקופה.

אופיר סופר: מה שהלך בלוד לא בייש את הערים האלו ולכן הנושא של הפלת האסימון וההתייחסות בהתאם זה דבר שהוא מאוד משמעותי.

אופיר סופר: יש לזה נגזרות אחרות, חוליית ירי, נתתי דוגמה, שימוש בעוצר וכו'.

אופיר סופר: אני רוצה לדבר על נקודה נוספת.

אופיר סופר: אנחנו נפגוש מציאות אחרת.

אופיר סופר: אנחנו עכשיו מדברים על לקחי עבר אבל אנחנו נפגוש מציאות הרבה יותר קטלנית, הרבה יותר קשה ועם הרבה יותר נפח ובהיקפים אחרים.

אופיר סופר: אני מזכיר שיו"ש באירוע הזה לא היה במשחק.

אופיר סופר: יו"ש הייתה שקטה לגמרי.

אופיר סופר: מי ערב לנו שפעם הבאה?

אופיר סופר: אז אוקיי, נוסיף עוד שלוש פלוגות מג"ב אבל נצטרך אותן ביו"ש.

אופיר סופר: אנחנו לא דיברנו על לחימה בצפון, ואני מדבר על הקשרים של פתיחת צירי תנועה.

אופיר סופר: אנחנו מדברים על שלושה צירים ראשיים.

אופיר סופר: תיקחי את חוצי שומרון, תיקחי את ואדי ערה, תיקחי את הציר של צומת גולני.

אופיר סופר: לי הייתה בת מצווה בקיבוץ לביא באחד מן הימים.

אופיר סופר: האורחים לא הגיעו, הצלמת לא הגיעה.

אופיר סופר: אף אחד לא הגיע כי פשוט צומת גולני היה סגור, אז מה המשמעות של זה?

אופיר סופר: איך פותחים את הצירים האלה בזמן לחימה כשכוחות צריכים לעלות צפונה?

אופיר סופר: אנחנו מדברים על לקחי "שומר החומות", נכון?

אופיר סופר: לא על משהו אחר, בהקשר של ביטחון פנים.

אופיר סופר: את זה צה"ל לא יוכל לעשות.

אופיר סופר: את זה יצטרכו לעשות כוחות אופרטיביים תחת פיקוד משטרת ישראל.

אופיר סופר: מפה אני רוצה לגעת בנקודה השלישית שמדברת על בניין הכוח בשגרה שיביא גם כן לבניין הכוח בעת חירום.

אופיר סופר: אני הייתי היום מקים חטיבת חי"ר של משטרת ישראל עם כוחות של חיילים שלי, רק שהם היום במילואים.

אופיר סופר: אגייס אותם למשטרת ישראל, בונה חטיבת חי"ר ועושה את כל הפעילות שעשינו אחרי "חומת מגן" באום אל פאחם, בכל עיר ועיר ואוסף נשקים.

אופיר סופר: מכניס חטיבה כזאת לחצי שנה, מנקה אותה יחד עם השב"כ.

אופיר סופר: היא תהיה חטיבה משטרתית.

יוסי הרוש: כמו יחידת יואב בדרום.

אופיר סופר: עם מיומנות חי"ר, עם פיקוד ושליטה של חי"ר.

אופיר סופר: אני אתן דוגמה למה זה פיקוד ושליטה של חי"ר.

אופיר סופר: מוקד 100 בזמן חירום לא יכול להיות חמ"ל אזרחי לטובת תושבי לוד.

אופיר סופר: זה בדיחה.

אופיר סופר: צריך להיות חמ"ל שליטה אזרחי כמו חמ"ל אגמ"ר.

אופיר סופר: זה לא עובד.

אופיר סופר: כשאני מדבר על לשנות ראש, אז בהגדרת המשימה ומכאן להפעלת הכוח ואופי הפעלת הכוח.

אופיר סופר: את הדברים האלה לא ראינו קורים במשטרת ישראל.

אופיר סופר: עם כל הפרטיה והחגיגה שאנחנו רואים כאן, עם הזילות בוועדה הכול כך חשובה הזאת, ודיבר כאן ראש העיר לנקרי ודיבר חבר הכנסת שיקלי על כמה הוועדה הזאת חשובה.

אופיר סופר: ההיעדר והנוכחות, נכון ששחררת אותם.

אופיר סופר: זה שהם לא בחרו להיות כאן, זה מעיד על הזילות שלהם בחשיבות הוועדה.

אופיר סופר: אני רוצה לומר דבר אחרון, הזכיר את זה גם חברי והזכיר את זה גם ראש העיר.

אופיר סופר: יש פה כל הזמן שחרורים של סגירת תיקים ושחרורים, וחבר'ה, אנחנו מתקדמים הלאה.

אופיר סופר: אנחנו לא מתקדמים הלאה.

אופיר סופר: לא צריך לסגור תיקים וצריך לטפל אחד-אחד.

אופיר סופר: זה חלק מהמשילות.

מירב בן ארי: תודה רבה.

מירב בן ארי: מאיר ליוש מלוד, בקשה.

מאיר פרוש: תודה רבה גבירתי יושבת-הראש.

מאיר פרוש: ראשית, אני רוצה לומר, חמישה ימים, ארבעה לילות עמדנו בחלונות ביתנו וראינו את העיר שלנו הולכת לאיבוד.

מאיר פרוש: ראינו את המשטרה לא נוכחת.

מאיר פרוש: מוקד 100 קרס.

מאיר פרוש: אם אנחנו מסתכלים על השימוש באמצעים לפיזור הפגנות שדיברו עליהם פה, רימוני הלם זה סתם פירוטכניקה.

מאיר פרוש: הם לא באמת מועילים לשום דבר.

מאיר פרוש: הם מדליקים זיקוקים מדי יום.

מאיר פרוש: זה לא מזיז להם, רימוני ההלם.

מאיר פרוש: בעיר לא היו מכת"זיות, לא היו כדורי ספוג, לא היה ירי בגומי.

מאיר פרוש: אנחנו ראינו את המשטרה רק בשישי בלילה עושה ירי ראשון ברוגר לכיוון מתפרע שזורק בקבוק תבערה על מתנ"ס שיקאגו, ורק אז הסתיימו המהומות באופן מה שנקרא אלים, כי באמת אז נוצרה רתיעה.

מאיר פרוש: ההפתעה המתמשכת הזאת שבלילה הראשון המשטרה הייתה מופתעת, בלילה השני באירועי ההלוויה המשטרה לא הייתה ערוכה.

מאיר פרוש: אם נדבר לא רק על נושא המשטרה אלא גם על נושא כתבי האישום, איך זה שמכל מבני הציבור שניזוקו, בתי ספר, עירייה, מוזיאון, בית כנסת, המבנה היחיד שהחקירה בעניינו הביאה לכתב אישום היה תחנת משטרה, לא היה שום דבר אחר, ונדבר גם על תיקים שנעלמים.

מאיר פרוש: תיק הדגל של בית משפחת דנין שנשרף.

מאיר פרוש: כל חברי הכנסת הסתובבו וראו אותו, נעלם מהרשימות.

מאיר פרוש: אף אחד לא יודע איפה הוא נמצא.

מאיר פרוש: אין באמת המשכיות, אין עקביות בנושא הזה של ההיערכות לפעמים הבאות, ופה אני רוצה לשאול שאלות את המשטרה ואת כולם.

מאיר פרוש: האם יש למשטרה תוכנית פעולה באמת לאיום בהיקף דומה כדי שבפעם הבאה הם לא יהיו מופתעים?

מאיר פרוש: מה יעדי הגיוס וטווחי הזמנים של תגבור?

מאיר פרוש: מה נהלי פתיחה באש?

מאיר פרוש: האם משנים אותם?

מאיר פרוש: האם נראה שימוש באמצעים יעילים יותר לפיזור הפגנות?

מאיר פרוש: ויותר מהכול, האם המשטרה פועלת?

מאיר פרוש: כי אני פניתי למשטרה והעליתי את זה גם בשדולה שעשה חבר הכנסת שיקלי ממש אחרי המהומות, ודיברתי על כיתות הכוננות שאני שמח מאוד שהמציאו את התפיסה הזאת פה, לערב את האזרחים שומרי החוק להגן על הבית שלנו, כי אני אומר לכם, אני בפעם הבאה אעשה הכול כדי להגן על שכניי, להגן על בנותיי, להגן על אשתי, להגן על כולם.

מאיר פרוש: אני אעשה הכול בכל מחיר, כי זה הבית שלי.

מאיר פרוש: לוד זה הבית שלי.

מאיר פרוש: אני לא מתכוון לעזוב את המקום הזה בשום מחיר.

מאיר פרוש: זה מרכז ארץ ישראל, זה מרכז מדינת ישראל.

מאיר פרוש: מדינת ישראל נעדרה לחלוטין מהמהומות ואנחנו הגנו על הבית שלנו.

מאיר פרוש: לנו קוראים מליציות.

מאיר פרוש: אנחנו לא מליציות, אנחנו אנשים פרטיים שרוצים להגן על הבית שלנו.

מאיר פרוש: נאספו פה חמישה נשקים מהמשטרה ללא הסבר, והמשטרה, איפה היא?

מאיר פרוש: למה היא לא נמצאת פה?

מאיר פרוש: נאספו נשקים.

מאיר פרוש: תסבירו לנו.

מאיר פרוש: זה הנשקים שמגנים עם החיים שלנו.

מאיר פרוש: אנחנו לא סתם מחזיקים אותם.

קטי קטרין שטרית: אתם מחזיקים אותם ברישיון.

קטי קטרין שטרית: זה הבדיחה.

מאיר פרוש: אנחנו מחזיקים אותם ברישיון.

מאיר פרוש: כולנו לוחמים, אנשים שלחמו למען מדינת ישראל.

מאיר פרוש: האקדח הזה לא משמש לשום דבר אחר מלבד הגנה עצמית.

מאיר פרוש: דיבר פה רח"ל על פינוי אשפה והכול.

מאיר פרוש: אליי הגיע באחד הערבים של המהומות בשיא הבלגאן, חבר טוב, חבר נפש שבא עם אשתו ופשוט העמיסו לנו.

מאיר פרוש: שמו קניות וברחו, כי לא היינו מסוגלים לצאת מהבית.

מאיר פרוש: לא ישנו ארבע לילות.

מאיר פרוש: אני ואשתי לא ישנו כי הגענו לבית שלנו ואז כשאנחנו מסיימים ב-02:00 לפנות בוקר לדווח לכל העולם על מה קורה, יש ירי טילים מעזה, וירי הטילים זה ירי טיל אחרי טיל אחרי אזעקה אחרי אזעקה.

מאיר פרוש: מה אנחנו אמורים לעשות במקרה הזה?

מאיר פרוש: אנחנו בעצם מפקירים את הבית שלנו, נכנסים לתוך הממ"ד.

מאיר פרוש: אין לנו מושג מה קורה מחוץ לבית שלנו.

מאיר פרוש: באותה מידה הפורעים היו יכולים להגיע לחלונות הבית, לזרוק בקבוקי תבערה פנימה.

מאיר פרוש: זו הייתה הסיטואציה של "שומר החומות" ואני לא יודע אם בפעם הבאה באמת יגנו עליי.

מאיר פרוש: אני באמת לא יודע.

מאיר פרוש: בסוף מה אני שומע?

מאיר פרוש: טרוריסטים משני הצדדים.

מאיר פרוש: תודה רבה.

מירב בן ארי: תודה, מאיר.

מירב בן ארי: כן, בקשה.

חני לוז: שמי חני לוז, אני תושבת לוד בשנים האחרונות.

חני לוז: אני רוצה להגיד, אני אימא ששלחתי ילדה ובעל בליל יום ירושלים לעמוד עם דגל בכיכר שליד הבית שלנו, דגל ישראל.

חני לוז: זאת המדינה שאני חיה בה.

חני לוז: הדגל הכי לגיטימי לאחוז אותו במדינת ישראל בליל יום ירושלים.

חני לוז: הבעל שלי והבת שלי חזרו מהכיכר הזאת בטראומה.

חני לוז: הם חטפו סלעים מעשרות פורעים ערבים שהם שכנים שלנו, שגרנו איתם במה שחשבנו שזה דו-קיום ופתאום קמו עלינו והתפרעו עלינו.

חני לוז: הבעל שלי ש-30 שנה שירת במילואים, הוא חי"רניק שלחם בלבנון והיה באזור שכם.

חני לוז: אנחנו גרנו בבית אל.

חני לוז: אנחנו גרנו באזורים האלה.

חני לוז: הוא אמר שהוא לא פחד כמו שהוא פחד בכיכר הפרחים בלוד, כי הוא היה בלי שום גב ביטחוני.

חני לוז: האמון של הילדים שלי, האמון של הבעל שלי, האמון שלנו במשטרה נפל לתהומות.

חני לוז: אנחנו היינו שכנים של המשטרה.

חני לוז: הבן שלי למד בישיבה שסמוכה למשטרה.

חני לוז: הם היו יושבים עם השוטרים.

חני לוז: הם היו עושים מניין כל יום במנחה.

חני לוז: האמון של הילדים שלנו בממשל ובמשטרה ובכוח שלהם להגן עליהם, נפל לרצפה, ואת האמון הזה אנחנו רוצים שהמדינה הזאת תחזיר.

חני לוז: זה לא יוחזר על ידי זה שאת התיקים שפתחנו במשטרה, אנחנו מקבלים תשובות שהתיקים נסגרו.

חני לוז: אחד אחרי השני התיקים האלה נסגרים.

חני לוז: זו לא הדרך להחזיר את האמון.

חני לוז: אני מאוד מודה לוועדה הזו.

חני לוז: אני חושבת שזאת ועדה מהחשובות שהייתה ואני מבקשת שהדברים האלה ימשיכו ושהמשטרה תבין שהיא צריכה לשנות את הסוויץ'.

חני לוז: יש לנו אויב כאן ויש התקוממות.

חני לוז: גם אם זה מיעוט, המיעוט הזה צריך לדעת שהוא יקבל את העונש על התפרעות, ושיפסיקו את ההסתה.

חני לוז: אני התחלתי אישית לעקוב אחרי ההסתה גם בתקשורת, במדיה החברתית הערבית.

חני לוז: אני מבקשת שיתייחסו לזה בחומרה ושיראו שהשטח עדיין בוער.

חני לוז: כל הקריאות האלה על אל אקצה ולשמור על אל אקצה הן עדיין קיימות היום והדברים האלה מבעירים את השטח.

חני לוז: אני מבקשת שמכאן תצא הקריאה להגן על חיינו בלוד ובכל הערים המעורבות ובכל הארץ.

מירב בן ארי: תודה.

מירב בן ארי: בקשה.

משה שטה: גבירתי היושבת-ראש, תודה רבה קודם כל.

משה שטה: העובדה שבאמת כאן בדיון רמלה היא לא על המפה, זה אומר דרשני.

משה שטה: אני חושב שרמלה היה אותו מצב אם לא היה יותר גרוע מכל הערים המעורבות האחרות, אבל עובדה שגם על רמלה לא מדברים, זה באמת צריך להדליק נורה אדומה.

מירב בן ארי: אנחנו מדברים על רמלה.

מירב בן ארי: לוד ועכו לא בר השוואה לשום עיר אחרת, ואנחנו עדיין מדברים על רמלה, אגב, גם על יפו בעיר שאני גרה בה.

מירב בן ארי: דיברתי גם על כבישי הדרום, אבל לוד ועכו זה אירוע אחר לחלוטין ממה שהיה בכל רחבי המדינה.

מירב בן ארי: בהחלט אנחנו מדברים על רמלה.

מירב בן ארי: בגלל זה גם אתה פה וגם ראש העיר היה.

משה שטה: מעולה, אז קודם כל אני באמת באתי לדבר בעיקר על הרצח שהיה ברמלה של חמי ז"ל, השם יקום דמו, שיצא בחמישי ב-30 במאי 2021 ללוות את האורחים שלו, ממש לתחנה הסמוכה, כמה מטרים מהבית שלו.

משה שטה: שני רוכבי אופניים חשמליים, פשוט משום מקום, תכננו את זה היטב.

משה שטה: הוא נעמד בתחנת אוטובוס כאשר האורחים שלו היו בתוך תחנת האוטובוס.

משה שטה: הם פשוט באו, תכננו את זה בצורה ממש קפדנית, פגעו בו, הפילו אותו על המדרכה והמשיכו הלאה.

משה שטה: הוא נפצע בראשו, פונה כאשר האורחים שהיו שם ועוברי אורח דיווחו על פיגוע דריסה שהיה באזור.

משה שטה: חמי פונה לבית חולים אסף הרופא במצב קשה, נותח יום למוחרת ואחרי שלושה ימים שהיה מורדם ומונשם, נפטר מפצעיו.

משה שטה: מאז אותו יום שנפגע, הבת שלו ואנוכי מסתובבים במשך עשרה ימים כדי לאתר מצלמות ולהגיד למשטרה, בואו תאספו את המצלמות.

משה שטה: במשך עשרה ימים המשטרה לא אספה את המצלמות ולא עשתה שום דבר.

משה שטה: יום למוחרת הבת של המנוח הלכה לתחנת משטרה, חיכתה חמש שעות עד שגבו ממנה ומהעדים עדות.

משה שטה: בסופו של דבר אחרי חמש שעות לקחו אותם לאיזה חדר צדדי, חדר אוכל, שם גבו מהם את העדות.

משה שטה: מאז המשטרה פשוט ממשיכה לזלזל בתיק.

משה שטה: ארבעה וחצי חודשים עברו.

משה שטה: חמי נרצח על רקע לאומני ולאף אחד זה לא אכפת.

משה שטה: נציג המשטרה לפני כן דיבר על החשיבות של כניסת השב"כ לערים מעורבות.

משה שטה: אני לגמרי מסכים איתו, אבל זה לא רק צריך להיות.

משה שטה: דרשנו שהשב"כ ייכנס ויחקור את התיק הזה.

משה שטה: אתם מבינים את הזלזול הכול כך מטורף הזה שאדם נרצח ופשוט אף אחד לא עושה כלום?

משה שטה: שאלנו את המפכ"ל מה קורה עם התיק.

משה שטה: אנחנו חוקרים, אנחנו מטפלים, המשטרה עם המשפחה ומחבקים אותם.

משה שטה: אני לא צריך שיחבקו אותי.

משה שטה: אתם לא עובדים סוציאליים.

משה שטה: אתם אמורים לתת מענה.

משה שטה: צריך להכיל אותי, צריך להתייחס אליי בצורה יפה.

משה שטה: לא צריך את זה.

משה שטה: אני צריך שיבואו ויתפסו את החשודים האלה ויכניסו אותם לדין.

משה שטה: ארבעה וחצי חודשים עברו.

משה שטה: מספיק יום אחד כדי לשבש ראיות.

משה שטה: אנחנו דורשים מהמשטרה, מהשב"כ, מראש הממשלה שיכניס את השב"כ ויתפוס את החשודים.

משה שטה: אנחנו באמת אומרים לכם, גבירתי היושבת-ראש, אנחנו חוששים שהתיק הזה ככה יישאר ולעולם החשודים האלה לא יימצאו.

מירב בן ארי: לא, לא, אני מבטיחה לך אישית שאנחנו נעקוב אחרי התיק של חמך.

משה שטה: מלבד העובדה שאני באמת מברך אותך על הוועדה החשובה הזאת, אני חושב שאנחנו צריכים את העזרה שלך.

משה שטה: זה המקום גם כחבר מועצת העיר להזמין אותך לסיור אצלנו ביישוב.

משה שטה: רק לסיים באמירה.

משה שטה: המשטרה כשלה בכל הפרמטרים.

משה שטה: מה שצריך עכשיו, שהשב"כ ייכנס ויחקור את התיק וככה יוכלו להביא את החשודים.

משה שטה: רוצה לסיים בנתונים ברמלה.

משה שטה: רק לפני שבועיים נזרקו בקבוקי זכוכית על נערות שחזרו מפעילות בתנועת נוער, נערות בנות 8 ו-14.

משה שטה: ניידת משטרה הגיעה עם שוטרת והשוטרת גם זכתה לבקבוקי זכוכית גם עליה.

משה שטה: יריות ממש בכל שעות היממה.

משה שטה: אני גר לא רחוק משם.

משה שטה: האחרונה בשישי האחרון ב-05:30 בבוקר.

משה שטה: אנשים קפצו מהמיטות כדי לשמור על הילדים שלהם.

משה שטה: בשבוע שעבר שרפו סוכה וריססו גרפיטי.

משה שטה: כל זה לא נאמר.

מירב בן ארי: משה תשמע, יש גם בלוד עדיין אירועים וגם בעכו, אבל אני לא יכולה עכשיו להתייחס לזה.

מירב בן ארי: שמענו את הדברים.

מירב בן ארי: אני גם אישית אעקוב אחרי האירוע שלך.

מירב בן ארי: אני חייבת שתסיים ונשמע את נציג המשטרה.

משה שטה: גולת הכותרת, הבוקר נשרף אוטובוס.

משה שטה: אני שוב חוזר ואומר, אני מבקש שהשב"כ ייכנס ויחקור את התיק של חמי.

משה שטה: תודה רבה.

מירב בן ארי: תודה רבה.

מירב בן ארי: אני מבקשת, טולדנו, התייחסות קצרה כי גם לך בטח הזמן הסתיים, אבל אני כן רוצה שתתייחס לאירוע שעלה כאן מחברי הכנסת גם לגבי המסיתים, האם יש איזשהו טיפול?

מירב בן ארי: מדיניות, אני לא אכנס לזה.

מירב בן ארי: אתם הגוף המוביל.

מירב בן ארי: אנחנו צריכים להתעסק בזה יותר.

מירב בן ארי: האם יש לך איזושהי התייחסות ליחס של שוטר פר תושב אל מול אירוע של ערים שהן יותר מורכבות?

מירב בן ארי: למה זה ככה והאם חברי הכנסת צריכים להתערב?

מירב בן ארי: כי אם כן, אנחנו גם יכולים להתערב.

מירב בן ארי: אם אפשר, אפרופו יחס פר תושב, האם בעקבות "שומר החומות", וזה אני יודעת שיש לכם מסקנות שאתם מגישים, ואני כבר אמרתי שיהיה לנו כאן

מירב בן ארי: דיון אחרי שתגישו את המסקנות שלכם כי אני יודעת שאתם לקראת סיום, אבל השב"כ, אני לא דואגת, אני יודעת שזה כבר בדרך לשם.

מירב בן ארי: האם יש לכם איזושהי התייחסות לגבי ספציפית עכו ולוד מבחינת תגבור הכוחות והתייחסות לערים האלה?

מירב בן ארי: נכון שהיו עוד דברים וגם אני דיברתי, אבל מה שעברו התושבים שם, לא עבר אף תושב במדינה הזאת.

קטי קטרין שטרית: ומה עם הסטטוס של כתבי האישום?

קטי קטרין שטרית: האם יש כתבי אישום?

קטי קטרין שטרית: מדובר בשלושה נרצחים.

מירב בן ארי: זה, האמת שרציתי את הפרקליטות.

מירב בן ארי: אין לה נתונים בשבילי.

מירב בן ארי: אמרתי לה, תבואי עם הנתונים לדיון הבא ותגידי לי מה קורה עם כתבי האישום.

מירב בן ארי: בבקשה.

שלומי טולדנו: קודם כל אני מודה לגבירתי יושבת-הראש וחברי הכנסת והמשתתפים בכלל על התמיכה וההבנה של מורכבות תפקיד השוטר, ואת המאמץ הנרחב שעשתה המשטרה וגופי החירום באירועי "שומר החומות".

שלומי טולדנו: קודם כל אני רוצה לפתוח ולהגיד שאנחנו ארגון מקצועי שלומד ומפיק לקחים, ונכון, יש לנו כמו כל ארגון גם הפקת לקחים פנימית ודברים שהיינו טובים ודברים שהיינו פחות טובים ודברים שאנחנו צריכים להשתפר, וכך אנחנו עמלים.

עמיחי שיקלי: יש תחקיר כתוב?

מירב בן ארי: אני אענה לך, חבר הכנסת שיקלי.

מירב בן ארי: יש מסקנות של המשטרה.

מירב בן ארי: טולדנו אמר את זה בתחילת הדברים שלו ויהיה כאן דיון על המסקנות ברגע שהם יגישו.

מירב בן ארי: אתם אמורים להגיש תוך כמה זמן, תתייחס לזה.

מירב בן ארי: יהיה כאן המשך.

שלומי טולדנו: התייחסתי לזה בפתיח, חבר הכנסת שיקלי, לגבי הצגה למפכ"ל ולאחר מכן לשר ובוודאי לאחר מכן לוועדה.

שלומי טולדנו: לגבי בניין הכוח, התייחסו חלק מחברי הכנסת לעניין של תפיסת הפעלה ועניין של מקצועיות, אז קודם כל אנחנו עמלים להכשרת המפקדים שלנו, הכשרת היחידות בטיפול בהפרות סדר.

שלומי טולדנו: אנחנו לא מטפלים בהפרות סדר על בסיס תחנות מקומיות.

שלומי טולדנו: כשיש הפרות סדר רחבות היקף, אנחנו מקימים מפקדות משימתיות שמתאמנות לזה במהלך השנה בפיקוד ניצבי משנה ובהרכב של פלוגות מג"ב ושוטרים כחולים שמתאמנים להפרות סדר.

שלומי טולדנו: לדוגמה, ב"שומר החומות" הוקמה מפקדה גדולה בעכו, בלוד, בג'סר א-זרקא, בוואדי ערה, ביפו ובמקומות אחרים, אז זה לגבי שאלה של חברי הכנסת.

שלומי טולדנו: לעניין השאלה שנשאלנו על מדרגי אמצעים לטיפול בהפרות הסדר, אז גם תוך כדי "שומר החומות" לא חיכינו לסוף.

שלומי טולדנו: עשינו שינוי במדרגים ונתנו יותר סמכויות לפיקוד שנמצא בשטח לשינוי הטיפול במדרגי הפרות הסדר, וכך אנחנו פועלים גם היום לאחר "שומר החומות".

שלומי טולדנו: ביקשה גבירתי יושבת-הראש התייחסות לעיריית לוד, רמלה ועכו, אז נכון, אלה ערים שבלטו גם בדיון וגם בלטו באירועים, אך עיריית עכו ועיריית לוד, למעשה יש תוכנית שנכתבה במשטרה יחד עם המשרד לביטחון פנים, להפוך אותן לערים חכמות, ערים בטוחות בעניין הזה של מצלמות ויזינט, כוח תגובה, אנליסטים שיטפלו בכל מיני משימות שאנו חושבים שהן מתאימות, ואני פחות רוצה להרחיב אותן פה.

שלומי טולדנו: גם הערים האלה שציינתי וערים נוספות יחוזקו במערכי המשטרה במערכי סיור, חקירות ושיטור עירוני, ולשם כך מפכ"ל המשטרה בתוכנית העבודה שלו הקצה לזה כוחות רבים.

שלומי טולדנו: נושא המעצרים עלה פה על ידי כמה מהדוברים, אז הטיפול בתיקים ובאירועים לא הסתיים.

שלומי טולדנו: ישנם תיקי חקירה שעדיין מתנהלים, גם תיקי חקירה משמעותיים וגם תיקי חקירה פחות משמעותיים.

שלומי טולדנו: יש עד כה 3,000 עצורים וכמאות כתבי אישום.

שלומי טולדנו: אנחנו לא סיימנו את החקירה.

שלומי טולדנו: יש תיקים שמובילים לתיקים חדשים ואנחנו כל הזמן מעדכנים את העניין הזה.

שלומי טולדנו: אנחנו נבוא חשבון עם כל מי שהיה שותף לאירועים ב"שומר החומות".

שלומי טולדנו: לעניין יחס פר תושב, תראו, ברור, זה לא סוד.

שלומי טולדנו: משטרת ישראל הייתה רוצה להיות משטרה גדולה יותר, חזקה יותר עם מערכי שיטור רחבים יותר.

שלומי טולדנו: מפכ"ל המשטרה כשבנה תוכנית, בנה תוכנית גדולה יותר מהתקציב שהתקבל ולכן היינו שמחים להיות יותר, אבל במסגרת הזאת של התקציב שהתקבל, משרד לביטחון פנים ומשטרת ישראל תיעדפו את הערים של המגזר הערבי והערים המעורבות גם ביחידות שיטור, גם ביחידות אכיפת פשיעה, גם ביחידות מג"ב, גם ביחידות שיטור עירוני, וכל המערכים החזקים וגם יחידות טכנולוגיות ומודיעיניות שזה לא המקום לפרטן.

מירב בן ארי: זאת אומרת, טולדנו, שבתוכנית לפשיעה בחברה הערבית, אותה תוכנית לאומית, אותו 1,100 שוטרים, מבחינתך זה גם היישובים הערבים ביחד עם הערים המעורבות.

מאיר פרוש: רק אני לא מבין איך הוא חוקר תיקים שכבר סגרו.

מאיר פרוש: הם סגרו תיקים והם לא עשו איתם כלום.

מאיר פרוש: קיבלנו סגירות תיקים.

שלומי טולדנו: אם רציתם לעשות דיון על התיקים, אז זה דיון בנפרד.

שלומי טולדנו: אני רוצה רק לעניין הזה של תוכנית העבודה של משטרת ישראל.

שלומי טולדנו: תוכנית העבודה של משטרת ישראל נבנתה גם על בסיס האיומים שלה.

שלומי טולדנו: יש תוכנית עבודה סדורה גם על בסיס האיומים שלה, איומי הפשיעה, איומי הטרור, איומי התנועה, תאונות הדרכים וכמובן כל מה שקשור בלקחי "שומר החומות".

שלומי טולדנו: חלק מהתקציב ומהתוכניות ניבנו בעקבות לקחי "שומר החומות", כמו החיזוק של הערים המעורבות, כמו יחידות מג"ב, כמו הסיכומים שלנו עם צה"ל בנושא מג"ב איו"ש, כמו כל מה שקשור ביחידות המילואים שאנחנו רוצים להקים.

שלומי טולדנו: היום ל-16 פלוגות שיש לנו אנחנו רוצים ציוד מלא.

שלומי טולדנו: אנחנו מבינים את האיום, פועלים לתת מענה באם אירוע כזה.

שלומי טולדנו: תודה.

מירב בן ארי: תודה רבה.

מירב בן ארי: תראו, מה שאני מציעה גם מהדברים ששמעתי מחברי הכנסת וגם מהנציגים ברשויות, קודם כל רק טולדנו, תגיד לי מתי אתם אמורים להגיש את המסקנות של "שומרי החומות" לשר ולמפכ"ל, שנדע מבחינת לוחות זמנים.

שלומי טולדנו: במהלך השבועיים הקרובים אנחנו מציגים את הסיכום הסופי לאחר שהצגנו סיכום ראשוני למפכ"ל.

שלומי טולדנו: לאחר מכן זה יועבר למשרד לביטחון פנים.

שלומי טולדנו: אנחנו נעדכן אותך בסוף הדיון על תאריך סופי של הגשת המסקנות שלנו.

מירב בן ארי: אוקיי, אז כבר אני אומרת לכם שלאחר שיגישו את המסקנות לשר, אנחנו נמשיך כאן בוועדה.

מירב בן ארי: הוועדה הזו רואה באירוע "שומר החומות" כאירוע שטלטל את המדינה, את החברה.

מירב בן ארי: אני הייתי אצל שמעון לנקרי בעכו, שמעתי אדם שהיה כל כך הרבה שנים בתוך האירוע של דו-קיום עם סגן מהתנועה האסלאמית, כל כולו שם ובאמת אנחנו ראינו איך עיר שלמה פשוט ארבעה ימים, תושבים היו לבד, ואז הלכתי לסיור בלוד, ראיתי את בתי הכנסת השרופים.

מירב בן ארי: ראיתי תושבים שבאו להגן על עצמם, על החיים שלהם, והאמת, במכינה הייתי קצת זמן.

מירב בן ארי: אתה לא תאמין, רוב הזמן הייתי בכפר הסטודנטים שהקמנו שם, ושמעתי את בז'רנו מדברת, אישה מדהימה שאני שמתי אותה שם.

מירב בן ארי: אנחנו הרחבנו את כפרי הסטודנטים, שאמרה לי, שני הילדים הקטנים שלי, חשבתי שזה הסוף, וזה לוד וזה עכו וזה רמלה וזה מרכז של המדינה, ואת עם כיכר הפרחים ובעלך.

מירב בן ארי: חברי הכנסת, קודם כל תודה רבה גם שהייתם כאן ושהסתובבתם והלכתם ושמעתם את התושבים, כי זה המשימה הכי חשובה שלנו.

מאיר פרוש: מירב, זו הוועדה הכי חשובה שקיימת היום בכנסת ישראל.

מירב בן ארי: מאיר, תודה, יש עוד ועדות חשובות, תאמין לי.

מאיר פרוש: זאת הכי חשובה לחיים שלנו.

מירב בן ארי: קודם כל אני וחברי הכנסת שהיו כאן, והיו כאן הרבה חברי כנסת, תאמינו לי.

מירב בן ארי: היו, הסתובבו אתכם והבינו שזו משימה לאומית הכי חשובה היום.

מירב בן ארי: באמת אין דבר יותר חשוב מביטחון, מאימא שלא יכולה להגן על הילדים שלה בתוך הבית שלה, מאישה שמסתובבת ברחוב ומפחדת שיזרקו עליה משהו.

מירב בן ארי: מה זה?

מירב בן ארי: זה לא היה ככה.

מירב בן ארי: לא היה ככה, ואפילו עד לא מזמן.

קטי קטרין שטרית: אגב, את יודעת, השכונה שמדברים עליה היא השכונה הכי מדהימה.

קטי קטרין שטרית: ברמת אשכול יש לך מסגד, בית כנסת וכנסיה.

מירב בן ארי: הייתי, הסתובבתי ברגל.

קטי קטרין שטרית: כשהיו חגים נוצרים, היינו נוהגים ללכת בסביבה של סנט ג'ורג', והייתה שם מערכת יחסים מדהימה עם משפחת מונאייר המסועפת והגדולה בלוד, וכך גם לגבי המסגד.

קטי קטרין שטרית: הלחם הראשון שהיה מגיע בפסח, היה מגיע מהשכונה הערבית שהייתה מביאה ליהודים, ואנחנו היינו נותנים להם את העוגות של המימונה שהיו נשארות לנו.

קטי קטרין שטרית: איפה זה נעלם?

קטי קטרין שטרית: זה לא יאומן.

מירב בן ארי: אין לי ספק שמשהו קרה, אבל אנחנו לא יכולים להישאר רק בנוסטלגיה, אנחנו צריכים להתעסק באמת בהווה.

מירב בן ארי: הוועדה תתכנס כאן בחודש הבא בעזרת השם עם המסקנות של המשטרה על "שומר החומות" ועם נציגים של הפרקליטות שיבואו לפה ויסבירו מה הם כתבי האישום שנסגרו, מה הם כתבי האישום שנפתחו.

שמחה רוטמן: ותפיסת ההפעלה הכי חשוב.

מירב בן ארי: תראו, זה עניין של המשטרה והמשטרה תבוא לכאן בחודש הבא עם המסקנות שלה מ"שומר החומות", אבל אנחנו נעקוב גם אחרי הפרקליטות, בתי המשפט באירוע הזה, כי זה אירוע מורכב.

מירב בן ארי: אני יכולה להגיד לכם, אנחנו לא ננוח, הוועדה הזאת, גם חברי הכנסת, לא רק אני, חברים הכנסת ששותפים שלי פה לאירועים האלה, עד שלא נבין שאזרחי ישראל בטח בערים המעורבות, נמצאים בידיים בטוחות יותר.

מירב בן ארי: אני יודעת שאתם שומעים הרבה תוכניות אבל גם צריך להבין שהתקציב הוא קריטי להגביר את השוטרים, להיכנס לתוכנית אמיתית, ולכן אני יודעת שהאופוזיציה פחות אוהבים את זה, אבל אני כקואליציה, נעשה הכול כדי שהמשטרה, וטולדנו היה פה ועשה סקירה באמת טובה בעיניי, תקבל את כל הכלים כדי לטפל.

מירב בן ארי: בגלל זה שאלתי אותו גם בסוף האם התוכנית של ה-1,100 שוטרים, של 1.5 מיליארד שקל מגבה לי גם את הערים המעורבות או רק שמה שוטרים.

מירב בן ארי: מבחינתם זה חלק מהאירוע, אז אנחנו נוודא שזה יקרה ואנחנו נעקוב.

מירב בן ארי: אני יודעת שאתם שומעים הרבה דיבורים אבל באמת זה פעם ראשונה שיש כאן ועדה כזאת.

מירב בן ארי: אנחנו נעשה הכול כדי להחזיר את השקט ולא כסיסמאות, כי אנחנו באמת יודעים שדבר כזה לא קרה ויכול שזה לא יקרה יותר.

מירב בן ארי: זה לא יקרה יותר.

מירב בן ארי: אפשר להפסיק את האירוע הזה וצריך לקטוע אותו עכשיו באיבו לפני שהוא מתחיל להתחמם ובאמת להרוס לנו לא רק את לוד ועכו אלא את כל הערים פה במדינה.

מירב בן ארי: אני מודה לכולם, מודה לחברי הכנסת.

מירב בן ארי: אני מצטערת, אנחנו חייבים לסגור את הדיון.

מירב בן ארי: תודה רבה.

מירב בן ארי: יהיה דיון המשך, אנחנו נודיע לכם.

מירב בן ארי: הישיבה נעולה.